Proposta għal REGOLAMENT TAL-PARLAMENT EWROPEW U TAL-KUNSILL dwar il-movimenti mhux kummerċjali tal-annimali domestiċi /* COM/2012/089 final - 2012/0039 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA 1.1. Ir-raġunijiet għall-proposta u l-għanijiet tagħha Il-proposta tirrevoka u tissostitwixxi r-Regolament (KE) Nru 998/2003 tal-Parlament Ewropew u tal-Kunsill dwar ir-rekwiżiti sanitarji tal-annimali li japplikaw għaċ-ċaqliq mhux kummerċjali tal-annimali tad-dar u li jemenda d-Direttiva tal-Kunsill 92/65/KEE[1]. 1.2. Il-kuntest legali Ir-Regolament (KE) Nru 998/2003 ġie allinjat mal-proċedura regolatorja bi skrutinju mir-Regolament (KE) Nru 219/2009 tal-Parlament Ewropew u tal-Kunsill tal-11 ta’ Marzu 2009 li jadatta numru ta' atti soġġetti għall-proċedura msemmija fl-Artikolu 251 tat-Trattat mad-Deċiżjoni tal-Kunsill 1999/468/KE fir-rigward tal-proċedura regolatorja bi skrutinju[2]. Dan wara kien ġie emendat sostanzjalment mir-Regolament (UE) Nru 438/2010 tal-Parlament Ewropew u tal-Kunsill tad-19 ta’ Mejju 2010 li jemenda r-Regolament (KE) Nru 998/2003 dwar il-ħtiġiet rigward is-saħħa tal-annimali li japplikaw għall-moviment mhux kummerċjali tal-pets[3], b'mod partikolari biex ir-reġim tranżizzjonali stipulat fl-Artikoli 6, 8 u 16 jiġi estiż sal-31 ta’ Diċembru 2011. Inġieb parzjalment konformi wkoll mat-Trattat dwar il-Funzjonament tal-Unjoni Ewropea (TFUE). Madankollu, f'dikjarazzjoni annessa mar-Regolament (UE) Nru 438/2010, il-Kummissjoni ħaditha f’idejha biex tipproponi reviżjoni tar-Regolament (KE) Nru 998/2003 kollu kemm hu, u, partikolarment, l-aspetti tal-atti delegati u l-atti ta’ implimentazzjoni. Ir-Regolament (KE) Nru 998/2003 jipprovdi wkoll li mit-3 ta’ Lulju 2011, jiġifieri t-tmiem tal-perjodu tranżizzjonali ta’ tmien snin stipulat fl-Artikolu 4(1) tiegħu, l-identifikazzjoni elettronika hija l-uniku mezz ta’ identifikazzjoni għal kelb, qattus jew nemes domestiku. Madankollu, annimal li jkun sarlu tatwaġġ qabel dik id-data u li jista' jinqara faċilment huwa meqjus li hu identifikat skont ir-Regolament. Minħabba l-iskadenza tas-sistema u l-perjodu tranżizzjonali msemmija qabel u l-ħtieġa li jsiru għadd ta’ emendi biex ir-rekwiżiti tas-saħħa tal-annimali stipulati fir-Regolament (KE) Nru 998/2003 jinġiebu konformi mat-TFUE b'mod ċar u aċċessibbli biżżejjed għaċ-ċittadin ordinarju, dak ir-Regolament għandu jiġi revokat u sostitwit b'din il-proposta. 2. IL-KONSULTAZZJONI MAL-PARTIJIET INTERESSATI Billi l-għan ta’ din il-proposta huwa primarjament li r-Regolament (KE) Nru 998/2003 jiġi allinjat mal-Artikoli 290 u 291 tat-TFUE u li jiġu ċċarati ċerti aspetti ta' dak ir-Regolament, mhumiex previsti impatti sinifikanti. Għalhekk, ma kinitx meħtieġa xi konsultazzjoni jew valutazzjoni tal-impatt partikolari. 3. L-ELEMENTI LEGALI TAL-PROPOSTA 3.1. It-taqsira tal-azzjoni proposta L-iskop tal-proposta huwa li r-Regolament (KE) Nru 998/2003 jiġi rrevokat u sostitwit mir-Regolament propost, li: (a) jallinja s-setgħat mogħtija lill-Kummissjoni skont ir-Regolament (KE) Nru 998/2003 mal-Artikoli 290 u 291 tat-TFUE; (b) jiċċara għaċ-ċittadin ordinarju li s-sistema li se tapplika wara t-tmiem tas-sistema tranżizzjonali prevista fl-Artikoli 6, 8 u 16 tar-Regolament (KE) Nru 998/2003 u tal-perjodu tranżizzjonali stipulat fl-Artikolu 4(1). 3.2. Il-bażi legali L-għan primarju tal-proposta huwa l-ħarsien tas-saħħa tal-annimali u tas-saħħa pubblika. Għaldaqstant, billi r-Regolament (KE) Nru 998/2003 kien ibbażat fuq l-Artikoli 37 u 152(4)(b) tat-Trattat li jistabbilixxi l-Komunità Ewropea, il-proposta hija għalhekk ibbażata fuq l-Artikolu 43(2) u l-Artikolu 168(4) tat-TFUE. 3.3. Il-prinċipju tas-sussidjarjetà Il-prinċipju tas-sussidjarjetà japplika billi l-proposta mhijiex fil-kompetenza esklużiva tal-Unjoni. L-għan tal-proposta ma jistax jintlaħaq tajjeb biżżejjed bl-azzjonijiet tal-Istati Membri. Biex jitnaqqas il-piż amministrattiv għall-awtoritajiet kompetenti (UE, nazzjonali, pajjiżi terzi) u għaċ-ċittadini ordinarji filwaqt li jinżamm livell għoli ta’ ħarsien tas-saħħa tal-annimali u tas-saħħa pubblika, jinħtieġu rekwiżiti tas-saħħa tal-annimali fil-livell tal-Unjoni għaċ-ċaqliq mhux kummerċjali tal-annimali domestiċi għal ġo Stati Membri minn Stati Membri oħra jew minn pajjiżi terzi. 3.4. Il-prinċipju tal-proporzjonalità Skont il-prinċipju tal-proporzjonalità, din il-miżura ma tmurx lil hinn minn dak li huwa meħtieġ sabiex jintlaħaq l-għan. L-għamla tal-miżura hija Regolament tal-Parlament Ewropew u tal-Kunsill li jkun applikabbli direttament fl-Istati Membri kollha. B’hekk l-amministrazzjonijiet nazzjonali u tal-UE ma jġarrbux spejjeż għat-trasponiment tal-leġiżlazzjoni fil-leġiżlazzjoni nazzjonali. 3.5. L-għażla ta’ strument L-istrument propost: Regolament tal-Parlament Ewropew u tal-Kunsill. Mezzi oħra ma jkunux adegwati billi l-għanijiet tal-miżura jistgħu jintlaħqu bl-iktar mod effiċjenti b’rekwiżiti armonizzati bis-sħiħ (fost l-oħrajn, id-dħul fis-seħħ f’waqtu) madwar l-Unjoni, sabiex jiġi żgurat iċ-ċaqliq ħieles tal-annimali domestiċi li jkunu qed jakkumpanjaw lil sidhom. 4. L-IMPLIKAZZJONIJIET BAĠITARJI Il-proposta ma għandhiex implikazzjonijiet għall-baġit tal-Unjoni. 5. TAGĦRIF IEĦOR L-att propost għandu jiġi estiż liż-Żona Ekonomika Ewropea billi jikkonċerna kwistjoni taż-ŻEE. Id-dispożizzjonijiet tad-Direttiva tal-Kunsill 92/65/KEE tat-13 ta’ Lulju 1992 li tippreskrivi l-kondizzjonijiet dwar is-saħħa tal-annimali li jirregolaw il-kummerċ u l-importazzjoni fil-Komunità ta’ annimali, semen, ova u embrijuni, li mhumiex soġġetti għall-kondizzjonijiet dwar is-saħħa tal-annimali preskritti f’regoli speċifiċi tal-Komunità msemmija fl-Anness A(I) tad-Direttiva 90/425/KEE[4], li jirrigwardaw il-kummerċ u l-importazzjonijiet ta' klieb, qtates u inmsa jirreferu għad-dispożizzjonijiet rispettivi tar-Regolament (KE) Nru 998/2003. Fl-interessi tal-konsistenza u l-koerenza tal-leġiżlazzjoni tal-Unjoni, id-Direttiva 92/65/KEE għandha tiġi emendata sabiex tissostitwixxi r-referenzi għar-Regolament (KE) Nru 998/2003 b’referenzi għall-att propost. Iż-żewġ proposti huma ppreżentati flimkien sabiex jiġu adottati fl-istess ħin. 2012/0039 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-movimenti mhux kummerċjali tal-annimali domestiċi (Test b’relevanza għaż-ŻEE) Il-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) u l-frażi introduttorja u l-punt (b) tal-Artikolu 168(4) tiegħu, Wara li kkunsidraw l-proposta tal-Kummissjoni Ewropea, Wara li ġie trażmess l-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[5], Wara li kkunsidraw l-opinjoni tal-Kumitat tar-Reġjuni[6], Wara li aġixxew skont il-proċedura leġiżlattiva ordinarja, Billi: (1) Ir-Regolament (KE) Nru 998/2003 tal-Parlament Ewropew u tal-Kunsill tas-26 ta’ Mejju 2003 dwar il-ħtiġiet rigward is-saħħa tal-annimali li japplikaw għall-moviment mhux kummerċjali tal-pets u li jemenda d-Direttiva tal-Kunsill 92/65/KEE[7] jistipola r-rekwiżiti sanitarji tal-annimali applikabbli għall-movimenti mhux kummerċjali tal-annimali domestiċi għal ġo Stat Membru minn Stat Membru ieħor jew minn pajjiżi terzi u l-kontrolli applikabbli fuq tali moviment. Huwa għandu l-għan li jiżgura livell suffiċjenti ta' sikurezza fir-rigward tar-riskji lis-saħħa pubblika u tal-annimali involuti f’dawk il-movimenti mhux kummerċjali u li jneħħi kull ostaklu mhux iġġustifikat għal dawn il-movimenti. (2) F’dikjarazzjoni annessa mar-Regolament (UE) Nru 438/2010 tal-Parlament Ewropew u tal-Kunsill[8] li jemenda r-Regolament (KE) Nru 998/2003, il-Kummissjoni ħadet l-impenn li tipproponi reviżjoni tar-Regolament (KE) Nru 998/2003 kollu kemm hu, u, partikolarment, l-aspetti tal-atti delegati u l-atti ta' implimentazzjoni. Għalhekk, minħabba d-dħul fis-seħħ tat-Trattat, is-setgħat konferiti lill-Kummissjoni skont ir-Regolament (KE) Nru 998/2003 jeħtieġ jiġu allinjati mal-Artikoli 290 u 291 ta’ dak it-Trattat. Fid-dawl tal-għadd ta’ emendi li jeħtieġ isiru lir-rekwiżiti tas-saħħa tal-annimali stipulati fir-Regolament (KE) Nru 998/2003 u sabiex jiġi żgurat li dawn ikunu ċari u aċċessibbli biżżejjed għaċ-ċittadini ordinarji, dak ir-Regolament għandu jiġi revokat u sostitwit b’dan ir-Regolament. (3) Ladarba l-għan ta’ dan ir-Regolament, jiġifieri li jiġu stipulati regoli tas-saħħa pubblika u dik tal-annimali għall-movimenti mhux kummerċjali tal-annimali domestiċi tal-ispeċijiet elenkati fl-Anness I sabiex jiġu evitati u mminimizzati r-riskji lis-saħħa pubblika u dik tal-annimali li jirriżultaw minn dawn il-movimenti, ma jistax jintlaħaq tajjeb biżżejjed mill-Istati Membri u jista’ għalhekk jintlaħaq aħjar fil-livell tal-Unjoni, l-Unjoni tista’ tadotta miżuri, skont il-prinċipju tas-sussidjarjetà kif stipulat fl-Artikolu 5 tat-Trattat. Skont il-prinċipju tal-proporzjonalità, kif stipulat f’dak l-Artikolu, dan ir-Regolament ma jmurx lil hinn minn dawk li huwa meħtieġ sabiex jinkiseb dak l-għan. (4) Dan ir-Regolament għandu jistabbilixxi lista pożittiva ta’ speċijiet tal-annimali li għalihom għandhom japplikaw ir-rekwiżiti armonizzati tas-saħħa tal-annimali meta annimali ta’ dawk l-ispeċijiet jinżammu bħala annimali domestiċi u jiġu mċaqilqa għal skopijiet mhux kummerċjali. Waqt it-tfassil tal-lista, għandhom jitqiesu s-suxxettibbiltà tagħhom għall-epidemjoloġija tal-idrofobija u r-rwol tagħhom fiha. (5) Id-Direttiva tal-Kunsill 92/65/KEE tat-13 ta’ Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta’, u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa tal-annimali meħtieġa f’regoli speċifiċi tal-Komunità msemmija fl-Anness A(I) tad-Direttiva 90/425/KEE[9], fost l-oħrajn tistipula r-rekwiżiti tas-saħħa tal-annimali applikabbli għall-kummerċ u l-importazzjonijiet tal-klieb, il-qtates u l-inmsa, li huma annimali ta' speċijiet suxxettibbli għall-idrofobija. Billi dawk l-ispeċijiet jinżammu wkoll bħala annimali domestiċi u ta’ spiss jiġu mċaqilqa għal skopijiet mhux kummerċjali flimkien ma’ sidhom ġewwa l-Unjoni jew għal ġol-Unjoni, dan ir-Regolament għandu jistipula r-rekwiżiti tas-saħħa tal-annimali applikabbli għall-moviment mhux kummerċjali ta' dawk l-ispeċijiet fl-Istati Membri. Dawk l-ispeċijiet huma elenkati fil-Parti A tal-Anness I tiegħu. (6) Bl-istess mod, għandu jiġi stabbilit qafas legali għar-rekwiżiti tas-saħħa tal-annimali applikabbli għall-movimenti mhux kummerċjali tal-annimali ta' speċijiet li mhux affettwati mill-idrofobija jew li ma għandhomx sinifikanza epidemjoloġika fir-rigward tal-idrofobija, u li għalihom tapplika leġiżlazzjoni oħra tal-Unjoni, jekk ma jkunux jinżammu bħala annimali domestiċi, inkluż leġiżlazzjoni dwar annimali għall-produzzjoni tal-ikel. Dawk l-ispeċijiet huma elenkati fil-Parti B tal-Anness I ta’ dan ir-Regolament. (7) Il-lista fil-Parti B tal-Anness I għandha tinkludi l-invertebrati, ħlief in-naħal u n-naħal bagħli, koperti mid-Direttiva 92/65/KEE, u l-molluski u l-krustaċji koperti mid-Direttiva 2006/88/KE[10]. Għandha tinkludi wkoll l-annimali akkwatiċi ornamentali mrobbija f’akkwarji mhux kummerċjali li ma jaqgħux fil-kamp tal-applikazzjoni tad-Direttiva 2006/88/KE, u l-amfibji u r-rettili. (8) Il-lista għandha tinkludi wkoll l-ispeċijiet kollha tal-għasafar, ħlief it-tjur tal-irziezet li jaqgħu fil-kamp tal-applikazzjoni tad-Direttiva 92/65/KEE u d-Direttiva tal-Kunsill 2009/158/KE tat-30 ta’ Novembru 2009 dwar il-kondizzjonijiet tas-saħħa ta’ bhejjem li jirregolaw il-kummerċ intra-Komunitarju, u l-importazzjoni ta’ tajr u bajd għat-tfaqqis minn pajjiżi terzi[11], u r-rodituri u l-fniek domestiċi. (9) Madankollu, fl-interessi tal-konsistenza tal-leġiżlazzjoni tal-Unjoni, sakemm jiġu stabbiliti r-regoli tal-Unjoni li jirregolaw il-movimenti mhux kummerċjali għal ġo Stat Membru minn pajjiżi jew territorji terzi ta’ annimali domestiċi tal-ispeċijiet elenkati fil-Parti B, għandhom ikomplu japplikaw ir-regoli nazzjonali fuq dawn il-movimenti sakemm dawn ma jkunux iktar stretti minn dawk applikati għall-importazzjonijiet ta’ dawk l-annimali għal skopijiet kummerċjali. (10) Bil-maqlub u bla ħsara għall-Artikolu 3, l-Artikolu 9(3) u l-Artikolu 10a tad-Direttiva 92/65/KEE, l-Istati Membri ma għandhomx jistabbilixxu rekwiżiti għas-saħħa tal-annimali għall-movimenti mhux kummerċjali għal ġo Stat Membru minn Stat Membru ieħor ta’ annimali domestiċi tal-ispeċijiet elenkati fil-Parti B sakemm ma jkunux stabbiliti regoli li jirregolaw dawn il-movimenti skont dan ir-Regolament. (11) Billi l-annimali tal-ispeċijiet elenkati fil-Parti B jistgħu jkunu ta’ speċijiet li jirrikjedu protezzjoni partikolari, dan ir-Regolament għandu japplika bla ħsara għar-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom[12]. (12) Sabiex issir distinzjoni ċara bejn ir-regoli li japplikaw għall-movimenti għal skopijiet mhux kummerċjali u għall-kummerċ u l-importazzjoni fl-Unjoni minn pajjiżi terzi ta’ klieb, qtates u inmsa koperti mir-rekwiżiti tas-saħħa tal-annimali tad-Direttiva 92/65/KEE, dan ir-Regolament għandu mhux biss jiddefinixxi annimal domestiku iżda wkoll il-movimenti mhux kummerċjali ta’ dawn l-annimali bħala movimenti li, direttament jew indirettament, ma jinvolvux jew ma jimmirawx lejn rebħ finanzjarju jew it-trasferiment tas-sjieda. (13) It-titjib fis-sitwazzjoni tal-idrofobija fl-Unjoni wasslet biex l-Irlanda, Malta, l-Isvezja u r-Renju Unit jabbandunaw is-sistema mandatorja ta’ sitt xhur kwarantina li kienu ilhom japplikaw għal għexieren ta’ snin għal ċerti annimali domestiċi li jidħlu fit-territorji tagħhom, u daħlu sistema alternattiva, inqas restrittiva, li tipprovdi livell ekwivalenti ta’ sikurezza stipulat fir-Regolament (KE) Nru 998/2003. Dawk l-Istati Membri huma elenkati fil-Parti A tal-Anness II tar-Regolament (KE) Nru 998/2003 u kellhom japplikaw sal-31 ta’ Diċembru 2011, flimkien ma’ tilqima valida kontra l-idrofobija, kontroll qabel id-dħul tal-effettività tat-tilqima kontra l-idrofobija lill-klieb u qtates domestiċi li ġejjin minn Stati Membri oħra u ċerti pajjiżi u territorji terzi skont ir-regoli nazzjonali. (14) It-Taqsima 1 tal-Parti B tal-Anness II tar-Regolament (KE) Nru 998/2003 tistipula lista tal-bqija tal-Istati Membri, inklużi pajjiżi u territorji li, għall-iskop ta’ dak ir-Regolament, jitqiesu parti minn dawk l-Istati Membri minħabba li japplikaw kundizzjonijiet nazzjonali fuq il-movimenti tal-annimali tal-ispeċijiet elenkati fl-Anness I tiegħu, jew jitqiesu komparabbli għall-Istati Membri, meta dawk l-annimali jiġu mċaqilqa għal skopijiet mhux kummerċjali bejn l-Istati Membri u dawk il-pajjiżi u t-territorji. (15) L-Artikolu 355(5)(c) tat-Trattat u r-Regolament tal-Kunsill (KEE) Nru 706/73 tat-12 ta' Marzu 1973 li jikkonċerna l-arranġamenti tal-Komunità applikabbli għaċ-Channel Islands u l-Isle of Man għal kummerċ fi prodotti agrikoli[13] jipprovdu illi l-leġiżlazzjoni veterinarja tal-Unjoni tapplika għal dawk il-gżejjer, li, għall-għanijiet tar-Regolament (KE) Nru 998/2003, jiġu kkunsidrati bħala parti mir-Renju Unit. (16) Fid-dawl tat-tmiem tas-sistema tranżizzjonali prevista fir-Regolament (KE) Nru 998/2003 u fl-interessi taċ-ċarezza tal-leġiżlazzjoni tal-Unjoni, il-lista ta’ Stati Membri, inkluż l-Irlanda, Malta, l-Isvezja u r-Renju Unit, it-territorji li huma parti mill-Istati Membri u Ġibiltà, għandhom jiġu stipulati fl-Anness II ta’ dan ir-Regolament, u dan ir-Regolament għandu jiċċara l-kundizzjonijiet tas-saħħa tal-annimali applikabbli għall-movimenti mhux kummerċjali tal-annimali domestiċi tal-ispeċijiet elenkati fil-Parti A tal-Anness I għal ġo Stat Membru minn Stat Membru ieħor u minn pajjiżi u territorji terzi. (17) Ir-Regolament (KE) Nru 998/2003 jipprovdi wkoll li, għal perjodu tranżizzjonali, l-annimali domestiċi tal-ispeċijiet elenkati fil-Partijiet A u B tal-Anness I tiegħu, għandhom jitqiesu li ġew identifikati meta jkollhom tattwaġġ li jista' jinqara faċilment jew sistema ta' identifikazzjoni elettronika ('transponder'). Dan ir-Regolament għandu għalhekk jiċċara r-regoli għall-immarkar tal-annimali domestiċi tal-ispeċijiet elenkati fil-Parti A tal-Anness I, inkluż il-kwalifiki meħtieġa għal dawk li jwettqu l-immarkar, wara l-iskadenza tal-perjodu tranżizzjonali fit-3 ta’ Lulju 2011. (18) L-Anness I tar-Regolament (KE) Nru 998/2003 jistipula r-rekwiżiti tekniċi għall-identifikazzjoni tal-annimali domestiċi bit-transponders. Dawk ir-rekwiżiti tekniċi jikkorrispondu għall-istandards aċċettati f’livell internazzjonali u għandhom jiġu stipulati, mingħajr ma jsirulhom emendi sostanzjali, fl-Anness III ta’ dan ir-Regolament. (19) Sabiex titħares is-saħħa pubblika u s-saħħa tal-annimali domestiċi tal-ispeċijiet elenkati fl-Anness I, dan ir-Regolament għandu jipprovdi għall-possibbiltà li jiġu adottati miżuri sanitarji preventivi għall-mard u l-infezzjonijiet apparti l-idrofobija. Dawn il-miżuri għandhom ikunu bbażati fuq informazzjoni xjentifika vvalidata u għandhom jiġu applikati b’mod proporzjonat mar-riskju lis-saħħa pubblika jew tal-annimali marbut mal-moviment mhux kummerċjali ta’ dawk l-annimali li aktarx ikunu milquta minn dak il-mard jew dawk l-infezzjonijiet. Dawn għandhom jinkludu regoli għall-kategorizzazzjoni tal-Istati Membri jew partijiet minnhom, proċeduri li bihom l-Istati Membri li jirrikjedu l-applikazzjoni ta’ miżuri sanitarji preventivi għandhom jissostanzjaw ir-raġunijiet għal dawn il-miżuri fuq bażi kontinwa, kundizzjonijiet għall-applikazzjoni u d-dokumentazzjoni tal-miżuri sanitarji preventivi u, fejn ikun xieraq, il-kundizzjonijiet għad-derogi mill-applikazzjoni tagħhom. Għalhekk, għandu jiġi pprovdut ukoll li lista tal-Istati Membri jew il-partijiet minnhom ikkategorizzati skont ir-regoli għall-kategorizzazzjoni tal-Istati Membri jew partijiet minnhom, għandha tiġi stipulata f’att ta’ implimentazzjoni li għandu jiġi adottat skont dan ir-Regolament. (20) Il-vaċċini tal-idrofobija amministrati lill-annimali domestiċi tal-ispeċijiet elenkati fil-Parti A tal-Anness I qabel l-età ta’ tliet xhur jistgħu ma jikkawżawx l-immunità protettiva minħabba l-kompetizzjoni mal-antikorpi materni. Konsegwentement, il-manifatturi tal-vaċċini jirrikmandaw li l-annimali ma jiġux imlaqqma qabel ma jagħlqu t-tliet xhur. Għalhekk, sabiex jiġi awtorizzat il-moviment mhux kummerċjali tal-annimali ta' taħt it-tliet xhur tal-ispeċijiet elenkati fil-Parti A tal-Anness I mhux imlaqqma kontra l-idrofobija, dan ir-Regolament għandu jistabbilixxi ċerti miżuri prekawzjonarji li għandhom jittieħdu u għandu jagħti lill-Istati Membri l-possibbiltà li jawtorizzaw dan il-moviment għal ġot-territorju tagħhom meta l-annimali ta' taħt it-tliet xhur ikunu konformi ma’ dawn il-miżuri. (21) Sabiex jiġu ssimplifikati l-kundizzjonijiet għall-movimenti mhux kummerċjali tal-annimali domestiċi tal-ispeċijiet elenkati fil-Parti A tal-Anness I bejn l-Istati Membri ta’ status favorevoli ekwivalenti fir-rigward tal-idrofobija, dan ir-Regolament għandu jipprovdi wkoll għall-possibbiltà li jiġu adottati kundizzjonijiet ta’ deroga mir-rekwiżit tat-tilqim kontra l-idrofobija. Dawn il-miżuri għandhom ikunu bbażati fuq informazzjoni xjentifika vvalidata u għandhom jiġu applikati b’mod proporzjonat mar-riskju lis-saħħa pubblika jew tal-annimali marbut mal-moviment mhux kummerċjali ta’ dawk l-annimali li aktarx ikunu milquta mill-idrofobija. Dawn għandhom jinkludu regoli għall-kategorizzazzjoni tal-Istati Membri jew partijiet minnhom, u proċeduri li bihom l-Istati Membri li jirrikjedu l-applikazzjoni tad-deroga għandhom jissostanzjaw ir-raġunijiet għat-tali deroga fuq bażi kontinwa. Għandu jiġi pprovdut ukoll li lista tal-Istati Membri kkategorizzati skont ir-regoli għall-kategorizzazzjoni tal-Istati Membri jew partijiet minnhom, għandha tiġi stipulata f’att ta’ implimentazzjoni li għandu jiġi adottat skont dan ir-Regolament. (22) Il-pajjiżi u t-territorji elenkati fit-Taqsima 2 tal-Parti B tal-Anness II tar-Regolament (KE) Nru 998/2003 japplikaw regoli ekwivalenti għal dawk applikati mill-Istati Membri filwaqt li l-pajjiżi u t-territorji terzi elenkati fil-Parti C tal-Anness II ta’ dak ir-Regolament jikkonformaw mal-kriterji stipulati fl-Artikolu 10 ta’ dak ir-Regolament. Għandu għalhekk jiġi pprovdut li dawk il-listi, mingħajr ma jsirulhom emendi sostanzjali, għandhom jiġu stipulati f’att ta’ implimentazzjoni li għandu jiġi adottat fi żmien sena mill-adozzjoni ta’ dan ir-Regolament. Madankollu, dan ir-Regolament għandu jipprovdi li l-lista ta’ pajjiżi u t-territorji stipulata fit-Taqsima 2 tal-Parti B u fil-Parti C tal-Anness II tar-Regolament (KE) Nru 998/2003 għandha tkompli tapplika għall-iskop ta’ dan ir-Regolament sakemm jidħol fis-seħħ dak l-att ta’ implimentazzjoni. (23) Ir-Regolament (KE) Nru 998/2003 jistipula ċerti rekwiżiti għall-moviment mhux kummerċjali tal-annimali domestiċi għal ġo Stati Membri minn Stati Membri oħra u mill-pajjiżi jew it-territorji elenkati fit-Taqsima 2 tal-Parti B u fil-Parti C tal-Anness II tiegħu, li, fost l-oħrajn, jinkludu tilqima valida kontra l-idrofobija mwettqa lill-annimali domestiċi kkonċernati b'vaċċini konformi mal-istandards minimi kif stipulati fil-Kapitolu relevanti tal-Manwal tat-Testijiet Dijanjostiċi u l-Vaċċini għall-Annimali Terrestri tal-Organizzazzjoni Dinjija għas-Saħħa tal-Annimali (OIE), jew li tkun ingħatat awtorizzazzjoni għalihom għat-tqegħid fis-suq skont id-Direttiva 2001/82/KE tal-Parlament Ewropew u tal-Kunsill tas-6 ta’ Novembru 2001 dwar il-kodiċi tal-Komunità rigward il-prodotti mediċinali veterinarji[14] jew ir-Regolament (KE) Nru 726/2004 tal-Parlament Ewropew u tal-Kunsill tal-31 ta’ Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta' prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini[15]. Dawk il-vaċċini għandhom ikunu ġew ippruvati li huma effettivi fil-protezzjoni tal-annimali kontra l-idrofobija u huma parti mir-rekwiżiti tal-validità għat-tilqim kontra l-idrofobija stipulati fl-Anness Ib tar-Regolament (KE) Nru 998/2003. Dawk ir-rekwiżiti, mingħajr ma jsirulhom emendi sostanzjali, għandhom jiġu stipulati fl-Anness IV ta’ dan ir-Regolament. (24) Ir-Regolament (KE) Nru 998/2003 jistipula rekwiżiti għas-saħħa tal-annimali iktar stretti għall-annimali domestiċi li jiċċaqilqu għal ġo Stati Membri minn pajjiżi jew territorji terzi minbarra dawk elenkati fil-Parti C tal-Anness tiegħu. Dawn ir-rekwiżiti jinkludu kontrolli tal-effettività fl-annimali individwali tat-tilqim kontra l-idrofobija bit-titrazzjoni tal-antikorpi f’laboratorju approvat skont id-Deċiżjoni tal-Kunsill 2000/258/KE tal-20 ta' Marzu 2000 li taħtar istituzzjoni speċifika sabiex tkun responsabbli biex tistabbilixxi l-kriterji neċessarji għall-istandarizazzjoni ta’ testijiet seroloġiċi biex issegwi l-effettività tat-tilqim kontra l-idrofobija[16]. Dak ir-rekwiżit għandu għalhekk jinżamm fl-Anness V ta’ dan ir-Regolament u għandha tiġi inkluża kundizzjoni li t-test għandu jsir skont il-metodi stipulati fil-Kapitolu relevanti tal-Manwal tal-OIE tat-Testijiet Dijanjostiċi u l-Vaċċini għall-Annimali Terrestri. (25) Id-dokumenti ta’ identifikazzjoni li jakkumpanjaw lill-annimali domestiċi tal-ispeċijiet elenkati fil-Parti A tal-Anness I li jiġu mċaqilqa għal skopijiet mhux kummerċjali għal ġol-Istati Membri huma meħtieġa biex tiġi kkonfermata l-konformità mal-kundizzjonijiet ta’ dan ir-Regolament. Ir-Regolament għandu għalhekk jistabbilixxi l-kundizzjonijiet għall-ħruġ tad-dokumenti tal-identifikazzjoni u r-rekwiżiti għall-kontenut, il-validità u l-format tagħhom. (26) Dan ir-Regolament għandu jippermetti lill-Istati Membri li jawtorizzaw il-movimenti mhux kummerċjali għal ġot-territorju tagħhom ta’ annimali domestiċi tal-ispeċijiet elenkati fil-Parti A tal-Anness I akkumpanjati minn dokument tal-identifikazzjoni maħruġ f'pajjiż jew territorju terz li japplika regoli ekwivalenti għal dawk applikati mill-Istati Membri. Għandu wkoll jippermetti lill-Istati Membri li jawtorizzaw il-moviment mhux kummerċjali għal ġot-territorju tagħhom wara moviment temporanju f’pajjiż jew territorju terz ta’ dawk l-annimali domestiċi akkumpanjati minn dokument tal-identifikazzjoni maħruġ fi Stat Membru sakemm il-kundizzjonijiet għar-ritorn minn dawk il-pajjiżi jew dawk it-territorji jkunu sodisfatti qabel mal-annimal jitlaq mill-Unjoni. (27) Dan ir-Regolament għandu wkoll jagħti lill-Istati Membri l-possibbiltà li jawtorizzaw, fejn ikun hemm il-bżonn għal tluq urġenti, id-dħul dirett fit-territorju tagħhom ta’ annimali domestiċi tal-ispeċijiet elenkati fl-Anness I li ma jikkonformawx mal-kundizzjonijiet stabbiliti f’dan ir-Regolament sakemm tkun saret applikazzjoni bil-quddiem għal permess u dan ikun mogħti mill-Istat Membru tad-destinazzjoni, u ssir kwarantina ta’ żmien limitat taħt superviżjoni uffiċjali biex jiġu sodisfatti dawk il-kundizzjonijiet. Minkejja l-ħtieġa għal dan it-tluq urġenti, dan il-permess għandu jkun indispensabbli minħabba r-riskji tas-saħħa tal-annimali li jirriżultaw mill-introduzzjoni fl-Unjoni ta’ annimal domestiku li ma jikkonformax mal-kundizzjonijiet stipulati f’dan ir-Regolament. (28) Id-Direttiva tal-Kunsill 90/425/KE tas-26 ta Ġunju 1990 dwar l-iċċekkjar veterinarju u zootekniku applikabbli għall-kummerċ intra-Komunitarju ta’ ċertu annimali ħajjin u prodotti bil-ħsieb tat-tlestija tas-suq intern[17], u d-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE[18] ma japplikawx għall-kontrolli veterinarji fuq l-annimali domestiċi li jkunu qed jakkumpanjaw lill-vjaġġaturi għal skopijiet mhux kummerċjali. (29) Għalhekk, sabiex l-Istati Membri jivverifikaw il-konformità mar-regoli stipulati f’dan ir-Regolament u biex jieħdu l-azzjoni meħtieġa, dan ir-Regolament għandu jirrikjedi lill-persuna li tkun qed takkumpanja lill-annimal domestiku biex tippreżenta d-dokument tal-identifkazzjoni meħtieġ fil-waqt ta' kull moviment mhux kummerċjali jew dħul fi Stat Membru u għandu jipprovdi għal kontrolli mmirati jew aleatorji tad-dokumenti u l-identità fuq annimali domestiċi li jiċċaqilqu għal ġo Stat Membru minn Stat Membru ieħor għal skopijiet mhux kummerċjali. Għandu wkoll jirrikjedi lill-Istati Membri li jwettqu kontrolli sistematiċi tad-dokumenti u tal-identità f’punti tad-dħul apposta fuq l-annimali domestiċi li jiċċaqilqu għal ġo Stat Membru minn pajjiżi jew territorji terzi għal skopijiet mhux kummerċjali. Dawk il-kontrolli għandhom iqisu l-prinċipji relevanti tar-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali[19]. (30) Barra minn hekk, dan ir-Regolament għandu jipprovdi għal miżuri ta’ salvagwardja sabiex jindirizzaw ir-riskji lis-saħħa pubblika u lil dik tal-annimali li jirriżultaw mill-movimenti mhux kummerċjali tal-annimali domestiċi. (31) Bil-għan li ċ-ċittadin jingħata informazzjoni ċara u aċċessibbli dwar ir-regoli li japplikaw għall-movimenti mhux kummerċjali għal ġol-Unjoni tal-annimali domestiċi tal-ispeċijiet elenkati fl-Anness I, l-Istati Membri għandhom ikunu obbligati jagħmlu dik l-informazzjoni disponibbli għall-pubbliku fi żmien sena mid-data tal-adozzjoni ta’ dan ir-Regolament, partikolarment id-dispożizzjonijiet relevanti tal-liġi nazzjonali. (32) Sabiex l-applikazzjoni ta' dan ir-Regolament issir sew, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi delegata lill-Kummissjoni fir-rigward tar-regoli dwar il-kundizzjonijiet għad-deroga minn ċerti kundizzjonijiet applikabbli għall-movimenti mhux kummerċjali bejn Stati Membri ta’ status ekwivalenti fir-rigward tal-idrofobija tal-annimali domestiċi tal-ispeċijiet elenkati fil-Parti A tal-Anness I, ir-rekwiżiti speċifiċi għall-ispeċi għall-immarkar tal-annimali domestiċi elenkati fil-Parti B tal-Anness I tiegħu, u l-miżuri sanitarji preventivi speċifiċi għall-ispeċi kontra mard jew infezzjonijiet li mhux l-idrofobija li jaffettwaw l-ispeċijiet tal-annimali domestiċi elenkati fl-Anness I tiegħu, kif ukoll biex tadotta regoli għal-limitar tal-għadd ta' annimali domestiċi tal-ispeċijiet elenkati fl-Anness I li jistgħu jakkumpanjaw lil sidhom waqt moviment mhux kummerċjali u biex temenda l-Annessi II sa V tiegħu. Huwa ta’ importanza partikolari li l-Kummissjoni twettaq konsultazzjonijiet xierqa matul ix-xogħol preparatorju tagħha, inkluż fil-livell tal-esperti. Il-Kummissjoni, hija u tħejji u tfassal dawn l-atti delegati, għandha tiżgura t-trażmissjoni simultanja, f'waqtha u xierqa tad-dokumenti rilevanti lill-Parlament Ewropew u lill-Kunsill. (33) Barra minn hekk, is-setgħa li tadotta atti skont il-proċedura tal-urġenza għandha tiġi delegata lill-Kummissjoni f’każijiet iġġustifikati ta’ riskji lis-saħħa pubblika jew dik tal-annimali, fir-rigward ta’ miżuri sanitarji preventivi kontra mard jew infezzjonijiet minbarra l-idrofobija li jistgħu jaffettwaw lill-annimali domestiċi tal-ispeċijiet elenkati fl-Anness I. (34) Sabiex tiżgura kundizzjonijiet uniformi għall-implimentazzjoni ta’ dan ir-Regolament fir-rigward tal-lista tal-Istati Membri jew ta’ partijiet minnhom ikkategorizzati skont il-kundizzjonijiet għad-derogar minn ċerti kundizzjonijiet applikabbli għall-movimenti mhux kummerċjali bejn Stati Membri ta’ status ekwivalenti fir-rigward tal-idrofobija tal-annimali domestiċi tal-ispeċijiet elenkati fil-Parti A tal-Anness I u mar-regoli li jikkonċernaw il-miżuri sanitarji preventivi kontra mard u infezzjonijiet li mhux l-idrofobija u l-listi ta' pajjiżi jew territorji terzi bl-iskop ta’ deroga minn ċerti kundizzjonijiet ta' movimenti mhux kummerċjali, il-mudell għad-dokumenti tal-identifikazzjoni li għandhom jakkumpanjaw lill-annimali domestiċi tal-ispeċijiet elenkati fl-Anness I li jkunu qed jiġu mċaqilqa għal skopijiet mhux kummerċjali għal Stat Membru minn Stat Membru ieħor jew minn pajjiż jew territorju terz, miżuri ta’ salvagwardja fil-każ tal-okkorrenza jew it-tifrix tal-idrofobija, u l-applikazzjoni uniformi tar-rekwiżiti tal-informazzjoni, għandhom jiġu kkonferiti setgħat ta’ implimentazzjoni fuq il-Kummissjoni. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[20]. (35) Il-Kummissjoni għandha tadotta atti ta’ implimentazzjoni applikabbli minnufih li jaġġornaw il-lista ta’ pajjiżi jew territorji terzi bl-iskop tad-deroga minn ċerti kundizzjonijiet fuq il-movimenti mhux kummerċjali u rigward il-miżuri ta’ salvagwardja fil-każ tal-okkorrenza jew it-tifrix tal-idrofobija, fejn, f’każijiet iġġustifikati kif imiss marbuta mas-saħħa tal-annimali jew dik pubblika, ikun hemm raġunijiet imperattivi ta’ urġenza li jirrikjedu dan. (36) Ħarġu ċerti nuqqasijiet fil-konformità mar-regoli stabbiliti fir-Regolament (KE) Nru 998/2003 f’għadd ta’ Stati Membri. Għaldaqstant, l-Istati Membri għandhom jistabbilixxu r-regoli dwar il-penali applikabbli għall-ksur ta’ dan ir-Regolament. (37) Id-Deċiżjoni tal-Kummissjoni 2003/803/KE tas-26 ta’ Novembru 2003 li tistabbilixxi mudell ta’ passaport tal-movimenti fil-Komunità ta’ klieb, qtates u inmsa[21] tistabbilixxi l-mudell tal-passaport għall-moviment tal-annimali domestiċi tal-ispeċijiet tal-klieb, il-qtates u l-inmsa bejn l-Istati Membri, kif ipprovdut fir-Regolament (KE) Nru 998/2003. Id-dokumenti tal-identifikazzjoni maħruġa skont dak il-mudell tal-passaport, soġġetti għal ċerti kundizzjonijiet, għandhom jibqgħu validi għall-ħajja kollha tal-annimal sabiex jitnaqqsu kemm jista’ jkun il-piżijiet amministrattivi u finanzjarji fuq is-sid. (38) Id-Deċiżjoni ta' Implimentazzjoni tal-Kummissjoni 2011/874/UE tal-15 ta’ Diċembru 2011 li tistabbilixxi l-lista tal-pajjiżi terzi u t-territorji awtorizzati għall-importazzjoni ta’ klieb, qtates u inmsa u għall-movimenti mhux kummerċjali ta’ iktar minn ħamest iklieb, qtates u inmsa fl-Unjoni, kif ukoll iċ-ċertifikati mudell għall-importazzjoni u l-movimenti mhux kummerċjali ta’ dawn l-annimali fl-Unjoni[22] tistabbilixxi l-mudell taċ-ċertifikat tas-saħħa li jikkonferma l-konformità mar-rekwiżiti tar-Regolament (KE) Nru 998/2003 għall-movimenti mhux kummerċjali ta' ħamest iklieb, qtates jew inmsa jew inqas għal ġol-Unjoni. Sabiex l-Istati Membri jingħataw iż-żmien biex jadattaw ruħhom għar-regoli l-ġodda stipulati f’dan ir-Regolament, dak il-mudell taċ-ċertifikat għandu jibqa’ validu soġġett għal ċerti kundizzjonijiet. ADOTTAW DAN IR-REGOLAMENT: KAPITOLU I DISPOŻIZZJONIJIET ĠENERALI L-Artikolu 1 Suġġett Dan ir-Regolament jistabbilixxi r-rekwiżiti tas-saħħa tal-annimali li japplikaw għall-movimenti mhux kummerċjali tal-annimali domestiċi u r-regoli għall-kontrolli ta’ dawn il-movimenti. L-Artikolu 2 Kamp ta' Applikazzjoni 1. Dan ir-Regolament għandu japplika għall-movimenti mhux kummerċjali tal-annimali domestiċi tal-ispeċijiet elenkati fl-Anness I għal ġo Stat Membru minn Stat Membru ieħor jew minn pajjiż jew territorju terz. 2. Dan ir-Regolament għandu japplika bla ħsara (a) għar-Regolament (KE) Nru 338/97; (b) għal miżuri meħuda mill-Istati Membri biex jirrestrinġu l-moviment ta’ ċerti speċijiet jew razez ta’ annimali domestiċi fuq il-bażi ta’ kunsiderazzjonijiet li mhux marbuta mas-saħħa tal-annimali. L-Artikolu 3 Definizzjonijiet Għall-finijiet ta’ dan ir-Regolament, għandhom japplikaw id-definizzjonijiet li ġejjin: (a) ‘moviment mhux kummerċjali’ tfisser kull moviment li, la direttament u lanqas indirettament, ma jinvolvi jew jimmira lejn gwadann finanzjarju jew it-trasferiment tas-sjieda; (b) ‘annimal domestiku’ tfisser annimal tal-ispeċijiet elenkati fl-Anness I li jakkumpanja, għal skopijiet ta' moviment mhux kummerċjali, lil sidu, jew lil persuna fiżika li taġixxi f’ismu u bi ftehim mas-sid, u li, waqt dan il-moviment mhux kummerċjali, jibqa’ taħt ir-responsabbiltà tas-sid jew tat-tali persuna; (c) ‘sid’ tfisser persuna fiżika li l-annimal domestiku jkun il-proprjetà tagħha u fil-pussess tagħha; (d) ‘transponder’ tfisser apparat passiv, li jinqara biss, għall-identifikazzjoni tal-frekwenzi tar-radju; (e) ‘dokument tal-identifikazzjoni’ tfisser kull dokument li permezz tiegħu l-annimal domestiku jkun jista’ jiġi identifkat b’mod ċar u l-istatus tas-saħħa tiegħu tkun tista’ tiġi ċċekkjata għall-konformità ma’ dan ir-Regolament; (f) ‘Stati Membri’ tfisser il-pajjiżi u t-territorji elenkati fl-Anness II; (g) ‘punt tad-dħul tal-vjaġġaturi’ tfisser kull żona ta' check-in magħżula mill-Istati Membri għall-iskopijiet tal-Artikolu 36(1). L-Artikolu 4 Obbligi Ġenerali Il-movimenti mhux kummerċjali tal-annimali domestiċi li jikkonformaw mar-rekwiżiti tas-saħħa tal-annimali stipulati f’dan ir-Regolament ma għandhomx jiġu pprojbiti, ristretti jew imfixkla minħabba raġunijiet tas-saħħa tal-annimali li mhumiex dawk li jirriżultaw mill-applikazzjoni ta’ dan ir-Regolament. KAPITOLU II KUNDIZZJONIJIET APPLIKABBLI GĦALL-MOVIMENTI MHUX KUMMERĊJALI TAL-ANNIMALI DOMESTIĊI GĦAL ĠO STAT MEMBRU MINN STAT MEMBRU IEĦOR L-Artikolu 5 Kundizzjonijiet għall-movimenti mhux kummerċjali applikabbli għall-annimali domestiċi tal-ispeċijiet elenkati fil-Parti A tal-Anness I L-annimali domestiċi tal-ispeċijiet elenkati fil-Parti A tal-Anness I ma għandhomx jiċċaqilqu għal ġo Stat Membru minn Stat Membru ieħor sakemm dawn: (a) ma jkunux immarkati skont l-Artikolu 16(1); (b) ma jkunux irċevew tilqima kontra l-idrofobija li tkun konformi mar-rekwiżiti tal-validità stipulati fl-Anness IV; (c) ma jkunux konformi mal-miżuri sanitarji preventivi għall-mard jew l-infezzjonijiet minbarra l-idrofobija, fejn ikun hemm bżonn: (i) skont l-Artikolu 18(1) ta' dan ir-Regolament, jew (ii) adottati skont it-tieni sottoparagrafu tal-Artikolu 5(1) tar-Regolament (KE) Nru 998/2003; (d) ma jkunux akkumpanjati minn dokument tal-identifikazzjoni komplut kif suppost u li jkun inħareġ skont l-Artikolu 20(1). L-Artikolu 6 Deroga mill-kundizzjoni tat-tilqima kontra l-idrofobija għall-annimali domestiċi ta’ età żgħira tal-ispeċijiet elenkati fil-Parti A tal-Anness I B’deroga mill-Artikolu 5(b), l-Istati Membri jistgħu jawtorizzaw il-moviment mhux kummerċjali tal-annimali domestiċi li jkollhom inqas minn tliet xhur u li ma jkunux imlaqqma kontra l-idrofobija, bil-kundizzjoni li dawn ikunu akkumpanjati bid-dokument tal-identifikazzjoni tagħhom, mimli kif suppost, u maħruġ skont l-Artikolu 20, u jew: (a) is-sid, jew persuna fiżika li tkun qed taġixxi f’ismu u bi ftehim miegħu, jagħti provi li dawn ikunu nżammu fil-post tat-twelid tagħhom mingħajr kuntatt ma’ annimali selvaġġi ta’ speċijiet suxxettibbli li setgħu kienu esposti għall-idrofobija, jew (b) ikunu akkumpanjati minn omm li għadhom jiddependu fuqha, u hemm dokumenti li juru li l-omm ġiet imlaqqma kontra l-idrofobija qabel twieldu u t-tilqima kienet konformi mar-rekwiżiti tal-validità stipulati fl-Anness IV. L-Artikolu 7 Deroga mill-kundizzjoni tat-tilqima kontra l-idrofobija għall-annimali domestiċi tal-ispeċijiet elenkati fil-Parti A tal-Anness I 1. B’deroga mill-Artikolu 5(b), il-moviment mhux kummerċjali tal-annimali domestiċi tal-ispeċijiet elenkati fil-Parti A tal-Anness I li mhumiex imlaqqma kontra l-idrofobija jista’ jiġi awtorizzat bejn l-Istati Membri jew partijiet minnhom li huma ħielsa mill-idrofobija bil-kundizzjoni li jkunu konformi ma’ kundizzjonijiet speċifiċi. Sabiex tiżgura li jkun hemm il-miżuri meħtieġa fis-seħħ għall-awtorizzazzjoni xierqa tal-movimenti mhux kummerċjali skont din id-deroga, il-Kummissjoni għandu jkollha s-setgħa li tadotta atti delegati skont l-Artikolu 41 fir-rigward ta' dawk il-kundizzjonijiet speċifiċi għall-awtorizzazzjoni ta' dawn il-movimenti mhux kummerċjali. 2. Il-kundizzjonijiet speċifiċi għall-awtorizzazzjoni stipulati fl-atti delegati adottati skont il-paragrafu 1 għandhom ikunu bbażati fuq informazzjoni xjentifika adegwata, affidabbli u vvalidata dwar valutazzjoni tal-istatus tas-saħħa fir-rigward tal-idrofobija fl-Istati Membri jew partijiet minnhom u għandhom jiġu applikati fi proporzjon mar-riskji lis-saħħa pubblika jew lis-saħħa tal-annimali marbutin mal-movimenti mhux kummerċjali tal-annimali domestiċi tal-ispeċijiet elenkati fil-Parti A tal-Anness I li aktarx ikunu affettwati mill-idrofobija. 3. Għall-istess skop, l-atti delegati msemmija fil-paragrafu 1 jistgħu jinkludu wkoll: (a) regoli għall-kategorizzazzjoni tal-Istati Membri jew partijiet minnhom ibbażata fuq id-dejta storika dwar l-istatus tal-idrofobija tagħhom u dwar is-sistemi tagħhom ta’ sorveljanza u rappurtar fir-rigward tal-idrofobija; (b) il-kundizzjonijiet li l-Istati Membri għandhom jissodisfaw biex jibqgħu eliġibbli għall-awtorizzazzjoni msemmija fil-paragrafu 2. L-Artikolu 8 Lista tal-Istati Membri jew il-partijiet tat-territorju tal-Istati Membri li għandhom jiġu kkategorizzati skont l-atti delegati adottati skont l-Artikolu 7(1) Il-Kummissjoni, permezz ta’ att ta’ implimentazzjoni, għandha tadotta listi ta’ Stati Membri jew partijiet tat-territorju tal-Istati Membri li jikkonformaw mar-regoli għall-kategorizzazzjoni tal-Istati Membri jew tal-partijiet minnhom kif imsemmija fl-Artikolu 7(3)(a). Dak l-att ta' implimentazzjoni għandu jiġi adottat skont il-proċedura ta’ eżami msemmija fl-Artikolu 43(2). L-Artikolu 9 Kundizzjonijiet għall-movimenti mhux kummerċjali applikabbli għall-annimali domestiċi tal-ispeċijiet elenkati fil-Parti B tal-Anness I 1. L-annimali domestiċi tal-ispeċijiet elenkati fil-Parti B tal-Anness I ma għandhomx jiġu mċaqilqa għal ġo Stat Membru minn Stat Membru ieħor sakemm dawn ma jikkonformawx mal-kundizzjonijiet li ġejjin: (a) ikunu mmarkati jew deskritti skont kif imniżżel fl-Artikolu 16(2); (b) ikunu konformi mal-miżuri sanitarji preventivi għall-mard jew l-infezzjonijiet minbarra l-idrofobija kif stipulat fl-Artikolu 18(1); (c) ikunu akkumpanjati minn dokument tal-identifikazzjoni mimli kif suppost u maħruġ: (i) skont l-Artikolu 28; (ii) fil-format stipulat fl-Artikolu 30. 2. Il-kundizzjonijiet imsemmija fil-paragrafu 1 għandhom japplikaw mid-data tal-applikazzjoni tal-atti delegati jew ta’ implimentazzjoni relevanti stipulati fl-Artikolu 16(2), l-Artikolu 18(1) u l-Artikolu 30. KAPITOLU III KUNDIZZJONIJIET APPLIKABBLI GĦALL-MOVIMENTI MHUX KUMMERĊJALI TAL-ANNIMALI DOMESTIĊI GĦAL ĠO STAT MEMBRU MINN PAJJIŻ JEW TERRITORJU TERZ L-Artikolu 10 Kundizzjonijiet għall-movimenti mhux kummerċjali applikabbli għall-annimali domestiċi tal-ispeċijiet elenkati fil-Parti A tal-Anness I L-annimali domestiċi tal-ispeċijiet elenkati fil-Parti A tal-Anness I ma għandhomx jiġu mċaqilqa għal ġo Stat Membru minn pajjiż jew territorju terz sakemm dawn: (a) ma jkunux immarkati skont l-Artikolu 16(1); (b) ma jkunux irċevew tilqima kontra l-idrofobija li tkun konformi mar-rekwiżiti tal-validità stipulati fl-Anness IV; (c) ma jkunx sarilhom test tat-titrazzjoni tal-antikorpi tal-idrofobija li jkun konformi mar-rekwiżiti tal-validità stipulati fl-Anness V; (d) ma jkunux konformi mal-miżuri sanitarji preventivi għall-mard jew l-infezzjonijiet minbarra l-idrofobija, fejn ikun hemm bżonn: (i) skont l-Artikolu 18(1) ta' dan ir-Regolament, jew (ii) adottati skont it-tieni sottoparagrafu tal-Artikolu 5(1) tar-Regolament (KE) Nru 998/2003; (e) ma jkunux akkumpanjati minn dokument tal-identifikazzjoni komplut kif suppost u li jkun inħareġ skont l-Artikolu 24. L-Artikolu 11 Deroga mill-kundizzjoni tat-tilqima kontra l-idrofobija għall-annimali domestiċi ta’ età żgħira tal-ispeċijiet elenkati fil-Parti A tal-Anness I 1. B’deroga mill-Artikolu 10(b), l-Istati Membri jistgħu jawtorizzaw il-moviment mhux kummerċjali fit-territorju tagħhom tal-annimali domestiċi li jkollhom inqas minn tliet xhur u li ma jkunux imlaqqma kontra l-idrofobija mill-pajjiżi jew it-territorji terzi elenkati fl-atti ta’ implimentazzjoni adottati skont l-Artikolu 13, bil-kundizzjoni li dawn ikunu akkumpanjati mid-dokument tal-identifikazzjoni tagħhom, mimli kif suppost, u maħruġ skont l-Artikolu 24, u jew: (a) is-sid, jew persuna fiżika li tkun qed taġixxi f’ismu u bi ftehim miegħu, jagħti provi li dawn ikunu nżammu fil-post tat-twelid tagħhom mingħajr kuntatt ma’ annimali selvaġġi ta’ speċijiet suxxettibbli li setgħu kienu esposti għall-idrofobija, jew (b) ikunu akkumpanjati minn omm li għadhom jiddependu fuqha, u hemm dokumenti li juru li l-omm ġiet imlaqqma kontra l-idrofobija qabel twieldu u t-tilqima kienet konformi mar-rekwiżiti tal-validità stipulati fl-Anness IV. 2. Madankollu, il-moviment mhux kummerċjali sussegwenti għal ġo Stat Membru ieħor ta’ dawk l-annimali domestiċi għandu jkun ipprojbit, ħlief meta dawn jiġu mċaqilqa skont il-kundizzjonijiet stipulati fl-Artikolu 5. L-Artikolu 12 Deroga mill-kundizzjoni tat-test tat-titrazzjoni tal-antikorpi tal-idrofobija għall-annimali domestiċi tal-ispeċijiet elenkati fil-Parti A tal-Anness I B’deroga mill-Artikolu 10(c), it-test tat-titrazzjoni tal-antikorpi ma għandux ikun neċessarju għall-annimali domestiċi li jkunu qed jiġu mċaqilqa għal ġo Stat Membru: (a) jew direttament minn pajjiż jew territorju terz elenkat fl-atti ta’ implimentazzjoni adottati skont l-Artikolu 13 jew wara residenza esklużiva f’wieħed jew iktar minn dawn il-pajjiżi jew it-territorji terzi, jew (b) minn pajjiż jew territorju terz elenkat fl-atti ta’ implimentazzjoni adottati skont l-Artikolu 13 wara tranżitu minn pajjiżi jew territorji terzi minbarra dawk elenkati fl-atti ta’ implimentazzjoni adottati skont l-Artikolu 13, bil-kundizzjoni li s-sid, jew persuna fiżika li taġixxi f'ismu u bi ftehim mas-sid, tagħti provi li matul dan it-tranżitu, l-annimali domestiċi ma kellhomx kuntatt ma' speċijiet suxxettibbli għall-idrofobija u baqgħu magħluqin f'mezz tat-trasport jew fil-perimetru ta' ajruport internazzjonali. L-Artikolu 13 Twaqqif ta’ lista ta’ pajjiżi jew territorji terzi għall-iskop tal-Artikolu 12 1. Il-Kummissjoni, permezz ta’ att ta’ implimentazzjoni, qabel [trid tiddaħħal id-data: sena wara d-dħul fis-seħħ ta’ dan ir-Regolament] għandha tadotta lista ta’ pajjiżi jew territorji terzi li jkunu wrew li japplikaw regoli ekwivalenti għal dawk stipulati fil-Kapitolu II, dan il-Kapitolu u t-Taqsima 2 tal-Kapitolu VI għall-annimali tal-ispeċijiet elenkati fil-Parti A tal-Anness I. 2. Il-Kummissjoni, permezz ta’ att ta’ implimentazzjoni, qabel [trid tiddaħħal id-data: sena wara d-dħul fis-seħħ ta’ dan ir-Regolament] għandha tadotta lista ta’ pajjiżi jew territorji terzi li jkunu wrew li għall-annimali tal-ispeċijiet elenkati fil-Parti A tal-Anness I, dawn ikunu jissodisfaw mill-inqas il-kriterji li ġejjin: (a) in-notifika tal-każijiet tal-idrofobija lill-awtoritajiet kompetenti hija obbligatorja; (b) sistema effiċjenti ta’ monitoraġġ u rappurtar għall-idrofobija ilha fis-seħħ għal mill-inqas sentejn; (c) l-istruttura u l-organizzazzjoni tas-servizzi veterinarji huma biżżejjed biex jiggarantixxu l-validità taċ-ċertifikati tas-saħħa tal-annimali stipulati fl-Artikolu 26 u maħruġa skont l-Artikolu 24; (d) ġew implimentati miżuri għall-prevenzjoni u l-kontroll tal-idrofobija, inkluż regoli għall-importazzjonijiet ta’ annimali domestiċi f’dawn il-pajjiżi jew it-territorji terzi; (e) hemm fis-seħħ regoli dwar l-għoti tal-liċenzji u t-tqegħid fis-suq tal-vaċċini kontra l-idrofobija. 3. L-atti ta’ implimentazzjoni msemmija fil-paragrafi 1 u 2 għandhom jiġu adottati skont il-proċedura ta’ eżami msemmija fl-Artikolu 43(2). Minħabba raġunijiet imperattivi ta’ urġenza ġġustifikati kif xieraq marbuta mar-riskji lis-saħħa pubblika jew tal-annimali, il-Kummissjoni għandha tadotta atti ta’ implimentazzjoni applikabbli minnufih li jaġġornaw il-lista ta’ pajjiżi jew territorji terzi msemmija fil-paragrafi 1 u 2 skont il-proċedura msemmija fl-Artikolu 43(3). L-Artikolu 14 Kundizzjonijiet għall-movimenti mhux kummerċjali applikabbli għall-annimali domestiċi tal-ispeċijiet elenkati fil-Parti B tal-Anness I 1. L-annimali domestiċi tal-ispeċijiet elenkati fil-Parti B tal-Anness I ma għandhomx jiġu mċaqilqa għal ġo Stat Membru minn pajjiż jew territorju terz sakemm dawn ma jikkonformawx mal-kundizzjonijiet li ġejjin: (a) ikunu mmarkati jew deskritti skont kif imniżżel fl-Artikolu 16(2); (b) ikunu konformi mal-miżuri sanitarji preventivi għall-mard jew l-infezzjonijiet minbarra l-idrofobija kif imniżżel fl-Artikolu 18(1); (c) ikunu akkumpanjati minn dokument tal-identifikazzjoni mimli kif suppost u maħruġ: (i) skont l-Artikolu 28; (ii) fil-format stipulat fl-Artikolu 33. 2. Il-kundizzjonijiet imsemmija fil-paragrafu 1 għandhom japplikaw mid-data tal-applikazzjoni tal-atti delegati jew ta’ implimentazzjoni relevanti stipulati fl-Artikolu 16(2), l-Artikolu 18(1) u l-Artikolu 33. 3. Sakemm jiġu adottati l-atti delegati u ta’ implimentazzjoni msemmija fil-paragrafu 2, għandhom ikomplu japplikaw ir-regoli nazzjonali bil-kundizzjoni li dawn ir-regoli jkunu: (a) applikati fi proporzjon mar-riskju għas-saħħa pubblika jew tal-annimali marbut mal-moviment mhux kummerċjali tal-annimali domestiċi tal-ispeċijiet elenkati fil-Parti B tal-Anness I; (b) inqas stretti minn dawk applikati għall-importazzjonijiet tal-annimali ta’ dawk l-ispeċijiet skont id-Direttiva 92/65/KEE. L-Artikolu 15 Deroga mill-kundizzjonijiet tal-moviment mhux kummerċjali bejn ċerti pajjiżi tal-annimali domestiċi tal-ispeċijiet elenkati fl-Anness I B’deroga mill-Artikoli 10 u 14, il-moviment mhux kummerċjali tal-annimali domestiċi bejn il-pajjiżi li ġejjin jista’ jissokta skont il-kundizzjonijiet stipulati mir-regoli nazzjonali tagħhom: (a) San Marino u l-Italja; (b) il-Vatikan u l-Italja; (c) Monako u Franza; (d) Andorra u Franza; (e) Andorra u Spanja; (f) in-Norveġja u l-Isvezja. KAPITOLU IV MARKI U MIŻURI SANITARJI PREVENTIVI Taqsima 1 Marki L-Artikolu 16 L-immarkar tal-annimali domestiċi 1. L-annimali domestiċi tal-ispeċijiet elenkati fil-Parti A tal-Anness I għandhom ikunu mmarkati attivament bl-impjantazzjoni ta’ transponder li jkun konformi mar-rekwiżiti tekniċi stipulati fl-Anness III jew b’tatwaġġ li jkun jista’ jinqara faċilment applikat qabel it-3 ta’ Lulju 2011. Meta tali annimal domestiku jkun immarkat bi transponder li ma jkunx konformi mar-rekwiżiti tekniċi stipulati fl-Anness III, is-sid, jew il-persuna fiżika li taġixxi f'ismu u fi qbil miegħu, għandu jipprovdi l-mezzi neċessarji għall-qari ta’ dak it-transponder fil-waqt ta’ kull verifika tal-identità stipulata fl-Artikolu 20(2), l-Artikolu 24(2), l-Artikolu 35 u l-Artikolu 36(1). 2. L-annimali domestiċi tal-ispeċijiet elenkati fil-Parti B tal-Anness I għandhom ikunu mmarkati jew deskritti bil-kunsiderazzjoni tal-ispeċifiċitajiet ta’ kull speċi b’tali mod li jkun hemm rabta inekwivoka bejn l-annimal domestiku u d-dokument tal-identifikazzjoni korrispondenti tiegħu. Sabiex jitqiesu l-ispeċifiċitajiet tal-ispeċijiet fil-Parti B tal-Anness I, il-Kummissjoni għandu jkollha s-setgħa tadotta atti delegati skont l-Artikolu 41 li jikkonċernaw dawn ir-rekwiżiti speċifiċi għall-ispeċi għall-marki jew id-deskrizzjoni ta' dawk l-annimali domestiċi. L-Artikolu 17 Kwalifiki meħtieġa għall-impjantazzjoni tat-transponders fl-annimali domestiċi L-Istati Membri għandhom jistabbilixxu regoli dwar il-kwalifiki minimi meħtieġa għall-persuni li jwettqu l-impjantazzjoni tat-transponders fl-annimali domestiċi. Taqsima 2 Miżuri sanitarji preventivi għal mard jew infezzjonijiet minbarra l-idrofobija L-Artikolu 18 Miżuri sanitarji preventivi u l-kundizzjonijiet għall-applikazzjoni tagħhom 1. Meta jkunu meħtieġa miżuri sanitarji preventivi għall-ħarsien tas-saħħa pubblika jew tas-saħħa tal-annimali domestiċi tal-ispeċijiet elenkati fl-Anness I għall-kontroll ta’ mard jew infezzjonijiet minbarra l-idrofobija, li aktarx jinfirxu minħabba l-moviment ta’ dawk l-annimali domestiċi, il-Kummissjoni għandu jkollha s-setgħa tadotta atti delegati skont l-Artikolu 41 li jikkonċernaw miżuri sanitarji preventivi speċifiċi għall-ispeċi għal tali mard jew infezzjonijiet. Meta, f'każ ta' riskji lis-saħħa pubblika jew tal-annimali, raġunijiet imperattivi ta' urġenza jkunu jirrikjedu dan, il-proċedura stipulata fl-Artikolu 42 għandha tapplika għall-atti delegati adottati skont dan il-paragrafu. 2. Il-miżuri sanitarji preventivi speċifiċi għall-ispeċi awtorizzati minn att delegat adottat skont il-paragrafu 1 għandhom ikunu bbażati fuq informazzjoni xjentifika adegwata, affidabbli u vvalidata u applikati fi proporzjon mar-riskju lis-saħħa pubblika u lis-saħħa tal-annimali marbut mal-moviment mhux kummerċjali tal-annimali domestiċi tal-ispeċijiet elenkati fl-Anness I li aktarx jiġu affettwati mill-mard jew l-infezzjonijiet minbarra l-idrofobija. 3. Għall-istess skop, l-atti delegati msemmija fil-paragrafu 1 jistgħu jinkludu wkoll: (a) regoli għall-kategorizzazzjoni tal-Istati Membri jew partijiet tagħhom skont l-istatus tas-saħħa tagħhom u s-sistemi ta’ sorveljanza u rappurtar tagħhom fir-rigward ta’ ċertu mard jew infezzjonijiet minbarra l-idrofobija; (b) il-kundizzjonijiet li l-Istati Membri għandhom jissodisfaw biex jibqgħu eliġibbli għall-applikazzjoni tal-miżuri sanitarji preventivi msemmija fil-paragrafu 2; (c) il-kundizzjonijiet għall-applikazzjoni u d-dokumentazzjoni tal-miżuri sanitarji preventivi msemmija fil-paragrafu 2 qabel il-moviment mhux kummerċjali tal-annimali domestiċi tal-ispeċijiet elenkati fl-Anness I; (d) il-kundizzjonijiet għall-għoti tad-derogi f’ċerti ċirkostanzi speċifikati mill-applikazzjoni tal-miżuri sanitarji preventivi msemmija fil-paragrafu 2. L-Artikolu 19 Lista tal-Istati Membri jew tal-partijiet tat-territorju tal-Istati Membri kkategorizzati skont l-atti delegati adottati skont l-Artikolu 18(1) Il-Kummissjoni, permezz ta’ att ta’ implimentazzjoni, għandha tadotta listi ta’ Stati Membri jew partijiet tat-territorju tal-Istati Membri li jikkonformaw mar-regoli għall-kategorizzazzjoni tal-Istati Membri jew tal-partijiet minnhom kif imsemmija fl-Artikolu 18(3)(a). Dak l-att ta' implimentazzjoni għandu jiġi adottat skont il-proċedura ta’ eżami msemmija fl-Artikolu 43(2). KAPITOLU V DOKUMENTI TAL-IDENTIFIKAZZJONI Taqsima 1 Dokumenti tal-identifikazzjoni għall-moviment mhux kummerċjali għal ġo Stat Membru minn Stat Membru ieħor tal-annimali domestiċi tal-ispeċijiet elenkati fil-Parti A tal-Anness I L-Artikolu 20 Ħruġ tad-dokument tal-identifikazzjoni 1. Id-dokument tal-identifikazzjoni msemmi fl-Artikolu 5(d) għandu: (a) jinħareġ minn veterinarju awtorizzat mill-awtorità kompetenti għal dak l-iskop; (b) jiddokumenta l-konformità mar-rekwiżiti stipulati fl-Artikolu 5(a), (b) u (c) u, fejn applikabbli, fl-Artikolu 27(b)(ii); din il-konformità tista’ tiġi ddokumentata f’iktar minn dokument tal-identifikazzjoni wieħed fil-format ipprovdut fl-Artikolu 22(1). 2. Il-konformità mar-rekwiżiti tal-immarkar stipulati fl-Artikolu 5(a) għandha tiġi vverifikata: (a) qabel ma jinħareġ id-dokument tal-identifikazzjoni skont il-paragrafu 1(a); (b) qabel ma tiġi ddokumentata l-konformità mar-rekwiżiti msemmija fil-paragrafu 1(b). L-Artikolu 21 Informazzjoni li għandu jkun fih id-dokument tal-identifikazzjoni 1. Id-dokument tal-identifikazzjoni msemmi fl-Artikolu 5(d) għandu jipprovdi l-informazzjoni li ġejja: (a) il-post, id-data tal-applikazzjoni u l-kodiċi alfanumeriku tat-transponder jew it-tatwaġġ; (b) l-isem, l-indirizz u l-firma tas-sid; (c) id-dettalji tat-tilqima kontra l-idrofobija; (d) id-data tat-teħid tad-demm għat-test tat-titrazzjoni tal-antikorpi tal-idrofobija fil-każ stipulat fl-Artikolu 27(b)(ii); (e) il-konformità mal-miżuri sanitarji preventivi għall-mard jew l-infezzjonijiet minbarra l-idrofobija, fejn ikun hemm bżonn: (i) skont l-Artikolu 18(1) ta' dan ir-Regolament, jew (ii) adottati skont it-tieni sottoparagrafu tal-Artikolu 5(1) tar-Regolament (KE) Nru 998/2003; (f) informazzjoni relevanti oħra dwar id-deskrizzjoni u l-istatus tas-saħħa tal-annimal. 2. Il-veterinarju li joħroġ id-dokument tal-identifikazzjoni għandu jniżżel l-informazzjoni msemmija fil-paragrafu 1(a) u (b) u jżomm kopja ta’ dik l-informazzjoni għal mill-inqas 10 snin mid-data tal-ħruġ tad-dokument tal-informazzjoni. L-Artikolu 22 Format tad-dokument tal-identifikazzjoni 1. Id-dokument tal-identifikazzjoni msemmi fl-Artikolu 5(d) għandu jkun fil-format ta’ passaport skont il-mudell li se jiġi adottat mill-Kummissjoni permezz ta’ att ta’ implimentazzjoni u għandu jkun fih entrati biex tiddaħħal l-informazzjoni meħtieġa skont l-Artikolu 21(1). Dan l-att ta’ implimentazzjoni għandu jiġi adottat skont il-proċedura ta’ eżami msemmija fl-Artikolu 43(2) qabel [trid tiddaħħal id-data: tliet snin wara d-dħul fis-seħħ ta' dan ir-Regolament]. 2. L-att ta’ implimentazzjoni msemmi fil-paragrafu 1 għandu jistipula r-rekwiżiti dwar il-lingwi u t-tqassim tal-passaport imsemmi f’dak il-paragrafu. 3. Il-passaport imsemmi fil-paragrafu 1 għandu jkollu numru magħmul mill-kodiċi ISO tal-Istat Membru tal-ħruġ segwit minn kodiċi alfanumeriku uniku. L-Artikolu 23 Deroga mill-format tad-dokument tal-informazzjoni stipulat fl-Artikolu 22(1) 1. B’deroga mill-Artikolu 22(1), l-Istati Membri għandhom jawtorizzaw il-moviment mhux kummerċjali għal ġo Stat Membru minn Stat Membru ieħor tal-annimali domestiċi akkumpanjati mid-dokument tal-identifikazzjoni maħruġ għall-iskopijiet tal-Artikolu 10(e): (a) skont l-Artikolu 24; (b) fil-format stipulat fl-Artikolu 26(1). 2. Meta jkun meħtieġ, il-konformità mar-rekwiżiti msemmija fl-Artikolu 5(c) għandha tiġi ddokumentata fid-dokument tal-identifikazzjoni msemmi fil-paragrafu 1, wara li jitlestew il-kontrolli stipulati fl-Artikolu 36(1). Taqsima 2 Dokumenti tal-identifikazzjoni għall-moviment mhux kummerċjali għal ġo Stat Membru minn pajjiżi jew territorji terzi tal-annimali domestiċi tal-ispeċijiet elenkati fil-Parti A tal-Anness I L-Artikolu 24 Ħruġ tad-dokument tal-identifikazzjoni 1. Id-dokument tal-identifikazzjoni msemmi fl-Artikolu 10(e) għandu jkollu numru tas-serje u: (a) għandu jinħareġ minn: (i) uffiċjal veterinarju tal-pajjiż terz tad-dispaċċ fuq il-bażi ta' dokumentazzjoni ta’ appoġġ, jew (ii) veterinarju awtorizzat mill-awtorità kompetenti tal-pajjiż terz tad-dispaċċ għal dak l-iskop u sussegwentement approvat mill-awtorità kompetenti; (b) għandu jiddokumenta l-konformità mar-rekwiżiti stipulati fl-Artikolu 10(a) sa (d). 2. Il-konformità mar-rekwiżiti tal-immarkar stipulati fl-Artikolu 10(a) għandha tiġi vverifikata: (a) qabel ma jinħareġ id-dokument tal-identifikazzjoni skont il-paragrafu 1; (b) qabel ma tiġi ddokumentata l-konformità mar-rekwiżiti msemmija fl-Artikolu 10(b), (c) u (d). L-Artikolu 25 Informazzjoni li għandu jkun fih id-dokument tal-identifikazzjoni 1. Id-dokument tal-identifikazzjoni msemmi fl-Artikolu 10(e) għandu jipprovdi l-informazzjoni li ġejja: (a) il-post, id-data tal-applikazzjoni u l-kodiċi alfanumeriku tat-transponder jew it-tatwaġġ; (b) l-isem u l-indirizz tas-sid jew tal-persuna fiżika li taġixxi f’ismu u fi qbil miegħu; (c) id-dettalji tat-tilqima kontra l-idrofobija; (d) id-data tat-teħid tad-demm għat-test tat-titrazzjoni tal-antikorpi tal-idrofobija; (e) il-konformità mal-miżuri sanitarji preventivi għall-mard jew l-infezzjonijiet minbarra l-idrofobija, fejn ikun hemm bżonn: (i) skont l-Artikolu 18(1) ta' dan ir-Regolament, jew (ii) adottati skont it-tieni sottoparagrafu tal-Artikolu 5(1) tar-Regolament (KE) Nru 998/2003; (f) informazzjoni relevanti oħra dwar id-deskrizzjoni u l-istatus tas-saħħa tal-annimal. 2. Id-dokument tal-identifikazzjoni msemmi fl-Artikolu 10(e) għandu jiġi supplimentat b’dikjarazzjoni ffirmata mis-sid jew mill-persuna fiżika li taġixxi f’ismu u bi qbil miegħu, li tgħid li l-annimal domestiku qed jiġi mċaqlaq għal ġol-Unjoni għal skopijiet mhux kummerċjali. L-Artikolu 26 Format tad-dokument tal-identifikazzjoni 1. Id-dokument tal-identifikazzjoni msemmi fl-Artikolu 10(e) għandu jkun fil-format ta’ ċertifikat tas-saħħa tal-annimali skont il-mudell li se jiġi adottat mill-Kummissjoni permezz ta’ att ta’ implimentazzjoni u għandu jkun fih entrati biex tiddaħħal l-informazzjoni meħtieġa skont l-Artikolu 25(1). Dan l-att ta’ implimentazzjoni għandu jiġi adottat skont il-proċedura ta’ eżami msemmija fl-Artikolu 43(2) qabel [trid tiddaħħal id-data: tliet snin wara d-dħul fis-seħħ ta' dan ir-Regolament]. 2. L-att ta’ implimentazzjoni msemmi fil-paragrafu 1 għandu jistipula r-rekwiżiti dwar il-lingwi, it-tqassim u l-validità taċ-ċertifikat tas-saħħa tal-annimali msemmi f’dak il-paragrafu. L-Artikolu 27 Deroga mill-format tad-dokument tal-identifikazzjoni B’deroga mill-Artikolu 26(1), l-Istati Membri għandhom jawtorizzaw il-moviment mhux kummerċjali tal-annimali domestiċi akkumpanjati mid-dokument tal-identifikazzjoni fil-format stipulat fl-Artikolu 22(1) fejn: (a) id-dokument tal-identifikazzjoni jkun inħareġ f’wieħed mill-pajjiżi jew it-territorji terzi elenkati fl-att ta’ implimentazzjoni adottat skont l-Artikolu 13(1), jew (b) dawn l-annimali domestiċi jidħlu fi Stat Membru, wara moviment temporanju jew tranżitu minn pajjiż jew territorju terz minn Stat Membru, u veterinarju awtorizzat mill-awtorità kompetenti jkun iddokumenta li qabel mal-annimali domestiċi ħarġu mill-Unjoni dawn: (i) kienu tlaqqmu kontra l-idrofobija; (ii) kien sarilhom test tat-titrazzjoni tal-antikorpi tal-idrofobija, ħlief fil-każ tad-deroga kif stipulat fl-Artikolu 12. Taqsima 3 Dokumenti tal-identifikazzjoni għall-moviment mhux kummerċjali għal ġo Stat Membru minn Stat Membru ieħor tal-annimali domestiċi tal-ispeċijiet elenkati fil-Parti B tal-Anness I L-Artikolu 28 Ħruġ tad-dokument tal-identifikazzjoni 1. Id-dokument tal-identifikazzjoni msemmi fl-Artikolu 9(1)(c): (a) jinħareġ minn veterinarju awtorizzat mill-awtorità kompetenti għal dak l-iskop; (b) għandu jiddokumenta l-konformità mal-Artikolu 9(1)(a), (b) u (c). 2. Il-konformità mar-rekwiżiti tal-immarkar jew tad-deskrizzjoni stipulati fl-Artikolu 9(1)(a) għandha tiġi vverifikata: (a) qabel ma jinħareġ id-dokument tal-identifikazzjoni skont il-paragrafu 1(a); (b) qabel ma jiġu ddokumentati r-rekwiżiti stipulati fl-Artikolu 9(1)(a), (b) u (c) skont l-Artikolu 18(3)(c). L-Artikolu 29 Informazzjoni li għandu jkun fih id-dokument tal-identifikazzjoni Id-dokument tal-identifikazzjoni msemmi fl-Artikolu 9(1)(c) għandu jipprovdi l-informazzjoni li ġejja: (a) il-karatteristiċi tal-marka jew tad-deskrizzjoni tal-annimal kif stipulat fl-Artikolu 16(2); (b) l-isem, l-indirizz u l-firma tas-sid; (c) dettalji tal-miżuri sanitarji preventivi għall-mard jew l-infezzjonijiet minbarra l-idrofobija, fejn ikun hemm bżonn, skont l-Artikolu 18(1); (d) informazzjoni relevanti oħra dwar id-deskrizzjoni u l-istatus tas-saħħa tal-annimal. L-Artikolu 30 Format tad-dokument tal-identifikazzjoni 1. Il-Kummissjoni, permezz ta’ att ta’ implimentazzjoni, għandha tadotta mudell tad-dokument tal-identifikazzjoni msemmi fl-Artikolu 9(1)(c) li għandu jkun fih entrati biex tiddaħħal l-informazzjoni meħtieġa skont l-Artikolu 29. Dak l-att ta' implimentazzjoni għandu jiġi adottat skont il-proċedura ta’ eżami msemmija fl-Artikolu 43(2). 2. L-att ta’ implimentazzjoni msemmi fil-paragrafu 1 għandu jistipula r-rekwiżiti dwar il-lingwi, it-tqassim u l-validità tad-dokument tal-identifikazzjoni msemmi f’dak il-paragrafu. Taqsima 4 Dokumenti tal-identifikazzjoni għall-moviment mhux kummerċjali għal ġo Stat Membru minn pajjiżi jew territorji terzi tal-annimali domestiċi tal-ispeċijiet elenkati fil-Parti B tal-Anness I L-Artikolu 31 Ħruġ tad-dokument tal-identifikazzjoni 1. Id-dokument tal-identifikazzjoni msemmi fl-Artikolu 14(1)(c): (a) għandu jinħareġ minn: (i) veterinarju uffiċjali fuq il-bażi ta’ dokumentazzjoni ta’ appoġġ, jew (ii) veterinarju awtorizzat mill-awtorità kompetenti għal dak l-iskop u sussegwentement approvat mill-awtorità kompetenti; (b) għandu jiddokumenta l-konformità mal-Artikolu 14(1)(a), (b) u (c). 2. Il-konformità mar-rekwiżiti tal-immarkar jew tad-deskrizzjoni stipulati fl-Artikolu 14(1)(a) għandha tiġi vverifikata: (a) qabel ma jinħareġ id-dokument tal-identifikazzjoni skont il-paragrafu 1(a); (b) qabel ma jiġu ddokumentati r-rekwiżiti stipulati fl-Artikolu 14(1)(a), (b) u (c) skont l-Artikolu 18(3)(c). L-Artikolu 32 Informazzjoni li għandu jkun fih id-dokument tal-identifikazzjoni 1. Id-dokument tal-identifikazzjoni msemmi fl-Artikolu 14(1)(c) għandu jipprovdi l-informazzjoni li ġejja: (a) il-karatteristiċi tal-marka jew tad-deskrizzjoni tal-annimal kif stipulat fl-Artikolu 16(2); (b) l-isem u l-indirizz tas-sid jew tal-persuna fiżika li taġixxi f’ismu u fi qbil miegħu; (c) dettalji tal-miżuri sanitarji preventivi għall-mard jew l-infezzjonijiet minbarra l-idrofobija, fejn ikun hemm bżonn, skont l-Artikolu 18(1); (d) informazzjoni relevanti oħra dwar id-deskrizzjoni u l-istatus tas-saħħa tal-annimal. 2. Id-dokument tal-identifikazzjoni msemmi fl-Artikolu 14(1)(c) għandu jiġi ssupplimentat b’dikjarazzjoni ffirmata mis-sid jew mill-persuna fiżika li taġixxi f’ismu u bi qbil miegħu, li tgħid li l-annimal domestiku qed jiġi mċaqlaq għal ġol-Unjoni għal skopijiet mhux kummerċjali. L-Artikolu 33 Format tad-dokument tal-identifikazzjoni 1. Il-Kummissjoni, permezz ta’ att ta’ implimentazzjoni, għandha tadotta mudell tad-dokument tal-identifikazzjoni msemmi fl-Artikolu 14(1)(c) li għandu jkun fih entrati biex tiddaħħal l-informazzjoni meħtieġa skont l-Artikolu 32(1). Dak l-att ta' implimentazzjoni għandu jiġi adottat skont il-proċedura ta’ eżami msemmija fl-Artikolu 43(2). 2. L-att ta’ implimentazzjoni msemmi fil-paragrafu 1 għandu jistipula r-rekwiżiti dwar il-lingwi, it-tqassim u l-validità tad-dokument tal-identifikazzjoni msemmi f’dak il-paragrafu. KAPITOLU VI DISPOŻIZZJONIJIET KOMUNI Taqsima 1 Deroga għall-moviment mhux kummerċjali dirett tal-annimali domestiċi għal ġo Stati Membri L-Artikolu 34 Deroga mill-kundizzjonijiet tal-Artikoli 5, 9, 10 u 14 1. B’deroga mill-kundizzjonijiet stipulati fl-Artikoli 5, 9, 10 u 14, l-Istati Membri jistgħu jawtorizzaw il-moviment għal skopijiet mhux kummerċjali għal ġot-territorju tagħhom ta’ annimali domestiċi tal-ispeċijiet elenkati fl-Anness I li ma jikkonformawx mal-kundizzjonijiet stipulati f’dawk l-Artikoli, bil-kundizzjoni li: (a) tkun saret applikazzjoni għall-permess minn qabel mis-sid jew il-persuna fiżika li taġixxi f’ismu u fi qbil miegħu u l-Istat Membru tad-destinazzjoni jkun ta dan il-permess; (b) l-annimali domestiċi jitpoġġew fi kwarantina taħt superviżjoni uffiċjali għaż-żmien li jeħtieġu biex jissodisfaw dawk il-kundizzjonijiet u li ma jaqbiżx is-sitt xhur: (i) f’post approvat mill-awtorità kompetenti; (ii) skont l-arranġamenti preskritti fil-permess. 2. Il-permess imsemmi fil-paragrafu 1(a) jista’ jinkludi awtorizzazzjoni għat-tranżitu minn Stat Membru ieħor bil-kundizzjoni li l-Istat Membru tat-tranżitu jkun ta l-ftehim tiegħu minn qabel lill-Istat Membru tad-destinazzjoni. Taqsima 2 Kundizzjonijiet ġenerali għall-konformità L-Artikolu 35 Kontrolli tad-dokumenti u tal-identità u kontrolli fiżiċi li għandhom isiru fuq il-movimenti mhux kummerċjali tal-annimali domestiċi għal ġo Stat Membru minn Stat Membru ieħor jew pajjiż jew territorju terz elenkat skont l-Artikolu 13(1) 1. Bla ħsara għall-Artikolu 15, l-Istati Membri għandhom iwettqu kontrolli tad-dokumenti u tal-identità mmirati jew aleatorji, u meta jkun hemm bżonn, kontrolli fiżiċi, fuq l-annimali domestiċi li jiġu mċaqilqa għal ġo Stat Membru għal skopijiet mhux kummerċjali minn Stat Membru ieħor jew minn pajjiż jew territorju terz elenkat fl-att ta’ implimentazzjoni adottat skont l-Artikolu 13(1), biex jivverifikaw b’mod mhux diskriminatorju l-konformità mal-Kapitolu II. 2. Is-sid jew persuna fiżika li taġixxi f’ismu u bi qbil miegħu, matul kull moviment mhux kummerċjali għal ġo Stat Membru minn Stat Membru ieħor jew pajjiż jew territorju terz elenkat skont l-Artikolu 13(1) għandu, fuq talba tal-awtorità kompetenti responsabbli għall-kontrolli stipulati fil-paragrafu 1 ta’ dan l-Artikolu: (a) jippreżenta d-dokument tal-identifikazzjoni li juri l-konformità mar-rekwiżiti għal dan il-moviment fil-format stipulat: (i) fl-Artikolu 22(1), jew (ii) fl-Artikolu 23(1); (b) jagħmel l-annimal domestiku disponibbli għal dawn il-kontrolli. L-Artikolu 36 Kontrolli tad-dokumenti u tal-identità u kontrolli fiżiċi li għandhom jitwettqu fuq movimenti mhux kummerċjali fi Stat Membru minn pajjiż jew territorju terz 1. Il-moviment mhux kummerċjali tal-annimali domestiċi fi Stat Membru minn pajjiż jew territorju terz li mhux elenkat fl-att ta’ implimentazzjoni adottat skont l-Artikolu 13(1) għandu jkun soġġett għal kontrolli tad-dokumenti u tal-identità, u fejn meħtieġ, għal kontrolli fiżiċi, mill-awtorità kompetenti fil-punt tad-dħul tal-vjaġġaturi. 2. Is-sid jew persuna fiżika li taġixxi f’isem u bi qbil mas-sid, fil-waqt tad-dħul fi Stat Membru minn pajjiż jew territorju terz li mhux elenkat fl-att ta’ implimentazzjoni adottat skont l-Artikolu 13(1), fuq talba tal-awtorità kompetenti stipulata fil-paragrafu 1 għandu: (a) jippreżenta d-dokument tal-identifikazzjoni li juri l-konformità mar-rekwiżiti għal dan il-moviment fil-format stipulat: (i) fl-Artikolu 26(1), jew (ii) fl-Artikolu 27(b) (b) jagħmel l-annimal domestiku disponibbli għal dawn il-kontrolli. 3. L-Istati Membri għandhom ifasslu lista tal-punti tad-dħul tal-vjaġġaturi u jżommuha aġġornata. 4. L-Istati Membri għandhom jiżguraw li l-awtorità kompetenti li jkunu ħatru biex twettaq il-kontrolli stipulati fil-paragrafu 1: (a) tkun infurmata bis-sħiħ bir-regoli stipulati fil-Kapitolu III u l-uffiċjali tal-awtorità kompetenti jkollhom it-taħriġ meħtieġ biex jimplimentawhom; (b) iżżomm rekords tal-kontrolli li jkunu saru; (c) tiddokumenta l-kontrolli li jkunu saru fid-dokument tal-identifikazzjoni msemmi: (i) fl-Artikolu 10(e), jew (ii) fl-Artikolu 27(b). L-Artikolu 37 Azzjonijiet fli-każ ta’ nuqqas ta’ konformità mal-kontrolli stipulati fl-Artikoli 35 u 36 1. Meta l-kontrolli stipulati fl-Artikoli 35 u 36 jiżvelaw li annimal domestiku ma jikkonformax mal-kundizzjonijiet stipulati fil-Kapitoli II u III, l-awtorità kompetenti, wara li tikkonsulta lill-veterinarju uffiċjali, għandha tiddeċiedi jekk: (a) tibgħatx lura l-annimal domestiku lill-pajjiż jew it-territorju tad-dispaċċ, jew (b) tiżolax l-annimal domestiku, bi spiża tas-sid, taħt kontroll uffiċjali għaż-żmien li jeħtieġ biex jiġi konformi mal-kundizzjonijiet stipulati fil-Kapitoli II u III, jew (c) traqqadx għal kollox l-annimal domestiku, mingħajr kumpens finanzjarju lis-sid jew lill-persuna fiżika li tkun qed taġixxi f’ismu u bi qbil miegħu, meta ma jkunx prattiku li l-annimal jintbagħat lura jew jiġi iżolat. 2. Meta l-moviment mhux kummerċjali tal-annimali domestiċi għal ġol-Unjoni jiġi rrifjutat mill-awtorità kompetenti, dawn għandhom jinżammu taħt kontroll uffiċjali sakemm: (a) jintbagħtu lura lejn il-pajjiż jew it-territorju tad-dispaċċ, jew (b) tittieħed kwalunkwe deċiżjoni amministrattiva oħra dwar dawk l-annimali domestiċi. L-Artikolu 38 Miżuri ta’ salvagwardja Meta l-idrofobija tfaqqa’ u tinfirex fi Stat Membru, pajjiż jew territorju terz u tista’ tkun theddida serja għas-saħħa pubblika u tal-annimali, il-Kummissjoni, hija u taġixxi fuq l-inizjattiva tagħha stess jew fuq talba ta’ Stat Membru, tista’ tadotta waħda mill-miżuri li ġejjin, permezz ta’ att ta’ implimentazzjoni, mingħajr dewmien u skont il-gravità tas-sitwazzjoni: (a) tissospendi l-moviment mhux kummerċjali jew it-tranżitu tal-annimali domestiċi mit-territorju kollu, jew parti minnu, tal-Istat Membru jew tal-pajjiż jew territorju terz ikkonċernat; (b) tistipula kundizzjonijiet speċjali fir-rigward tal-movimenti mhux kummerċjali tal-annimali domestiċi li jiġu mit-territorju kollu, jew parti minnu, tal-Istat Membru jew tal-pajjiż jew territorju terz ikkonċernat. Dawk l-atti ta' implimentazzjoni għandhom jiġu adottati b'konformità mal-proċedura ta' eżami msemmija fl-Artikolu 43(2). F’każ ta’ raġunijiet imperattivi ta’ urġenza ġġustifikati kif suppost biex jitrażżan jew jiġi indirizzat riskju serju lis-saħħa pubblika jew tal-annimali, il-Kummissjoni għandha tadotta atti ta’ implimentazzjoni applikabbli b’mod immedjat skont il-proċedura msemmija fl-Artikolu 43(3). L-Artikolu 39 Obbligi ta’ informazzjoni 1. Mhux aktar tard minn [trid tiddaħħal id-data: sena wara d-dħul fis-seħħ ta’ dan ir-Regolament], l-Istati Membri għandhom jipprovdu lill-pubbliku b’informazzjoni ċara u aċċessibbli faċilment dwar dan li ġej: (a) il-kwalifiki meħtieġa għall-impjantazzjoni tat-transponder kif stipulat fl-Artikolu 17; (b) l-awtorizzazzjoni għal deroga mill-kundizzjoni tat-tilqim kontra l-idrofobija għall-annimali ta’ età żgħira tal-ispeċijiet elenkati fil-Parti A tal-Anness I kif stipulat fl-Artikoli 6 u 11; (c) il-kundizzjonijiet applikabbli għall-moviment mhux kummerċjali fit-territorju tagħhom ta’ annimali domestiċi tal-ispeċijiet elenkati fl-Anness I: (i) li ma jikkonformawx mal-Artikoli 5, 9, 10 u 14; (ii) li ġejjin minn ċerti pajjiżi u territorji bil-kundizzjonijiet stipulati mir-regoli nazzjonali tagħhom kif stipulat fl-Artikolu 15; (d) il-lista tal-punti tad-dħul tal-vjaġġaturi kif rikjest mill-Artikolu 36(3), inkluż l-awtorità kompetenti maħtura biex twettaq il-kontrolli kif stipulat fl-Artikolu 36(4); (e) il-kundizzjonijiet applikabbli għall-moviment mhux kummerċjali għal ġot-territorju tagħhom ta' annimali domestiċi tal-ispeċijiet elenkati fil-Parti B tal-Anness I, stipulati mir-regoli nazzjonali tagħhom kif previst fl-Artikolu 14(2). 2. Sabiex tiżgura l-applikazzjoni uniformi tar-rekwiżiti tal-informazzjoni stipulati fil-paragrafu 1, il-Kummissjoni tista' tadotta atti ta' implimentazzjoni. Dawk l-atti ta' implimentazzjoni għandhom jiġu adottati b'konformità mal-proċedura ta' eżami msemmija fl-Artikolu 43(2). Taqsima 3 Dispożizzjonijiet proċedurali L-Artikolu 40 L-ambitu tal-atti delegati 1. Sabiex jitqiesu l-progress tekniku, l-iżviluppi xjentifiċi u l-protezzjoni tas-saħħa pubblika jew tas-saħħa tal-annimali domestiċi tal-ispeċijiet elenkati fl-Anness I, il-Kummissjoni għandu jkollha s-setgħa tadotta atti delegati skont l-Artikolu 41 biex temenda l-Annessi II sa V ta’ dan ir-Regolament. 2. Sabiex tevita l-movimenti kummerċjali li bil-qerq ikunu qed isiru bħala movimenti mhux kummerċjali tal-annimali domestiċi, il-Kummissjoni għandu jkollha s-setgħa tadotta atti delegati skont l-Artikolu 41 biex tistabbilixxi regoli li jillimitaw l-għadd ta' annimali domestiċi tal-ispeċijiet elenkati fl-Anness I li jistgħu jakkumpanjaw lis-sid jew lil persuna fiżika li taġixxi f’ismu u bi qbil miegħu, għal moviment mhux kummerċjali wieħed. L-Artikolu 41 Eżerċizzju tad-delega 1. Is-setgħa li tadotta atti delegati qed tingħata lill-Kummissjoni soġġetta għall-kundizzjonijiet stabbiliti f’dan l-Artikolu. 2. Id-delega tas-setgħa msemmija fl-Artikolu 7(1), it-tieni sottoparagrafu tal-Artikolu 16(2), l-ewwel sottoparagrafu tal-Artikolu 18(1) u l-Artikolu 40 għandha tingħata lill-Kummissjoni għal perjodu indeterminat ta’ żmien minn (*). (*) Id-data tad-dħul fis-seħħ tal-att leġiżlattiv bażiku jew kwalunkwe data oħra stabbilita mil-leġiżlatur. 3. Id-delega tas-setgħa msemmija fl-Artikolu 7(1), it-tieni sottoparagrafu tal-Artikolu 16(2), l-ewwel sottoparagrafu tal-Artikolu 18(1) u l-Artikolu 40 tista’ tiġi revokata fi kwalunkwe waqt mill-Parlament Ewropew jew mill-Kunsill. Deċiżjoni ta' revoka għandha ttemm id-delega tas-setgħa speċifikata f'dik id-deċiżjoni. Din għandha tidħol fis-seħħ l-għada tal-pubblikazzjoni tad-deċiżjoni f'Il-Ġurnal Uffiċjali tal-Unjoni Ewropea jew f'data aktar tard speċifikata fiha. Ma għandhiex taffettwa l-validità ta’ kwalunkwe att delegat li jkun diġà fis-seħħ. 4. Hekk kif tadotta att delegat, il-Kummissjoni għandha tinnotifika fl-istess ħin lill-Parlament Ewropew u lill-Kunsill. 5. Att delegat adottat skont l-Artikolu 7(1), it-tieni sottoparagrafu tal-Artikolu 16(2), l-ewwel sottoparagrafu tal-Artikolu 18(1) u l-Artikolu 40 għandu jidħol fis-seħħ biss jekk ma jkunx hemm oġġezzjoni mill-Parlament Ewropew jew mill-Kunsill f'perjodu ta’ xahrejn ta’ notifika ta’ dak l-att lill-Parlament Ewropew u lill-Kunsill jew jekk, qabel l-iskadenza ta’ dak il-perjodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhux se joġġezzjonaw. Dak il-perjodu għandu jiġi estiż b’xahrejn fuq l-inizjattiva tal-Parlament Ewropew jew tal-Kunsill. L-Artikolu 42 Proċedura ta’ urġenza 1. L-atti delegati adottati skont dan l-Artikolu għandhom jidħlu fis-seħħ mingħajr dewmien u għandhom japplikaw sakemm ma tiġi espressa l-ebda oġġezzjoni skont il-paragrafu 2. In-notifika ta’ att delegat lill-Parlament Ewropew u lill-Kunsill għandha tiddikjara r-raġunijiet għall-użu tal-proċedura ta’ urġenza. 2. Kemm il-Parlament Ewropew kif ukoll il-Kunsill jistgħu joġġezzjonaw għal att delegat f'konformità mal-proċedura msemmija fl-Artikolu 41(5). F’dak il-każ, il-Kummissjoni għandha tħassar l-att mingħajr dewmien wara n-notifika tad-deċiżjoni ta’ oġġezzjoni mill-Parlament Ewropew jew mill-Kunsill. L-Artikolu 43 Il-proċedura tal-Kumitat 1. Il-Kummissjoni għandha tkun megħjuna mill-Kumitat Permanenti dwar il-Katina Alimentari u s-Saħħa tal-Annimali stabbilit mill-Artikolu 58 tar-Regolament (KE) Nru 178/2002. Dak il-kumitat għandu jkun kumitat skont it-tifsira tar-Regolament (UE) Nru 182/2011. 2. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. Fejn l-opinjoni tal-kumitat tinkiseb bi proċedura bil-miktub, dik il-proċedura għandha tintemm mingħajr riżultat meta, fil-limitu ta’ żmien għall-għoti tal-opinjoni, dan jiġi deċiż mill-president tal-kumitat jew b’maġġoranza sempliċi tal-membri tal-Kumitat. 3. Meta ssir referenza għal dan il-paragrafu, għandu japplika l-Artikolu 8 tar-Regolament (UE) Nru 182/2011, flimkien mal-Artikolu 5 tiegħu. L-Artikolu 44 Sanzjonijiet L-Istati Membri għandhom jistabbilixxu r-regoli dwar il-pieni applikabbli għall-ksur ta’ dan ir-Regolament u għandhom jieħdu l-miżuri kollha meħtieġa sabiex jiżguraw li dawn jiġu implimentati. Il-pieni previsti jridu jkunu effettivi, proporzjonati u dissważivi. L-Istati Membri għandhom jinnotifikaw dawk id-dispożizzjonijiet lill-Kummissjoni mhux aktar tard minn [trid tiddaħħal id-data: sena wara d-dħul fis-seħħ ta’ dan ir-Regolament] u għandhom jinnotifikawha mingħajr dewmien bi kwalunkwe emenda sussegwenti li taffettwahom. KAPITOLU VII Dispożizzjonijiet tranżizzjonali jew finali L-Artikolu 45 Revoka 1. Ir-Regolament (KE) Nru 998/2003 għandu jiġi revokat b’effett minn [trid tiddaħħal id-data: sena wara d-dħul fis-seħħ ta' dan ir-Regolament]. Ir-referenzi f’dan ir-Regolament għal-lista fl-att ta’ implimentazzjoni adottat skont l-Artikolu 13(1) jew (2) għandhom jinqraw bħala referenzi għal-lista ta’ pajjiżi u territorji terzi fit-Taqsima 2 tal-Parti B jew fil-Parti C tal-Anness II tar-Regolament (KE) Nru 998/2003 sad-dħul fis-seħħ ta’ dak l-att ta’ implimentazzjoni. 2. Ir-referenzi għar-Regolament revokat għandhom jinftiehmu bħala referenzi għal dan ir-Regolament u għandhom jinqraw skont it-tabella ta’ korrelazzjoni fl-Anness VI. L-Artikolu 46 Miżuri tranżizzjonali dwar id-dokumenti tal-identifikazzjoni 1. B’deroga mill-Artikolu 22(1), id-dokument tal-identifikazzjoni għandu jitqies li jikkonforma ma’ dan ir-Regolament meta: (a) jitfassal skont il-mudell tal-passaport stabbilit fid-Deċiżjoni 2003/803/KE; (b) ikun inħareġ mhux iktar tard minn sena mid-data tad-dħul fis-seħħ tal-att ta’ implimentazzjoni adottat skont l-Artikolu 22(1). 2. B’deroga mill-Artikolu 26(1), id-dokument tal-identifikazzjoni għandu jitqies li jikkonforma ma’ dan ir-Regolament meta: (a) jitfassal skont il-mudell taċ-ċertifikat fl-Anness II tad-Deċiżjoni 2011/874/UE; (b) ikun inħareġ mhux iktar tard minn sena mid-data tad-dħul fis-seħħ tal-att ta’ implimentazzjoni adottat skont l-Artikolu 26(1). L-Artikolu 47 Dħul fis-seħħ u applikabilità Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika minn xxxx [trid tiddaħħal id-data: sena wara d-dħul fis-seħħ ta' dan ir-Regolament]. Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha. Magħmula fi Brussel, Għall-Parlament Ewropew Għall-Kunsill Il-President Il-President ANNESS I Speċijiet tal-annimali domestiċi PARTI A Klieb (Canis lupus familiaris) Qtates (Felis silvestris catus) Inmsa (Mustela putorius furo) PARTI B L-invertebrati (ħlief in-naħal u n-naħal bagħli li jaqa’ fil-kamp tal-applikazzjoni tad-Direttiva 92/65/KEE u l-molluski u l-krustaċji li jaqgħu fil-kamp tal-applikazzjoni tad-Direttiva 2006/88/KE) Annimali akkwatiċi ornamentali mrobbija f’akkwarji mhux kummerċjali (esklużi mill-kamp tal-applikazzjoni tad-Direttiva 2006/88/KE) Amfibji Rettili Għasafar: l-ispeċijiet kollha tal-għasafar ħlief it-tjur tal-irziezet li jaqgħu fil-kamp tal-applikazzjoni tad-Direttivi 92/65/KEE u 2009/158/KE) Mammali: rodituri u fniek domestiċi. ANNESS II Lista tal-Istati Membri msemmija fl-Artikolu 3(f) Kodiċi tal-pajjiż || Pajjiż || Territorji inklużi BE || Il-Belġju || BG || Il-Bulgarija || CZ || Ir-Repubblika Ċeka || DK || Id-Danimarka || Il-Gżejjer Faeroe u l-Groenlandja DE || Il-Ġermanja || EE || L-Estonja || IE || L-Irlanda || EL || Il-Greċja || ES || Spanja || Il-Gżejjer Baleariċi, il-Gżejjer Kanarji, Ceuta u Melilla FR || Franza || Il-Gujana Franċiża, Guadaloupe, Martinique u La Réunion IT || L-Italja || CY || Ċipru || LV || Il-Latvja || LT || Il-Litwanja || LU || Il-Lussemburgu || HU || L-Ungerija || MT || Malta || NL || Il-Pajjiżi l-Baxxi || AT || L-Awstrija || PL || Il-Polonja || PT || Il-Portugall || Azores u Madeira RO || Ir-Rumanija || SI || Is-Slovenja || SK || Is-Slovakkja || FI || Il-Finlandja || SE || L-Isvezja || UK || Ir-Renju Unit || Iċ-Channel Islands u l-Gżira ta' Man GI || Ġibiltà || ANNESS III Rekwiżiti tekniċi għat-transponders Transponder għandu jkun apparat passiv, li jinqara biss, għall-identifikazzjoni tal-frekwenzi tar-radju: (a) konformi mal-Istandard ISO 11784 u li japplika t-teknoloġija HDX jew FDX-B; (b) li jkun jista' jinqara permezz ta' apparat tal-qari kompatibbli mal-Istandard ISO 11785. ANNESS IV Rekwiżiti tal-validità għat-tilqim kontra l-idrofobija 1. Il-vaċċin kontra l-idrofobija għandu: (a) ikun vaċċin li mhux vaċċin modifikat ħaj u jkun minn waħda minn dawn il-kategoriji: (i) vaċċin inattivat ta’ mill-inqas unità antiġenika waħda għal kull doża (rakkomandazzjoni mill-Organizzazzjoni Dinjija tas-Saħħa), jew (ii) vaċċin rikombinanti li jesprimi l-glikoproteina immunizzanti tal-vajrus tar-rabbja f'vettur tal-vajrus ħaj; (b) jekk ikun amministrat fi Stat Membru, ikun ingħata awtorizzazzjoni biex jitqiegħed fis-suq skont: (i) l-Artikolu 5 tad-Direttiva 2001/82/KE, jew (ii) l-Artikolu 3 tar-Regolament (KE) Nru 726/2004; (c) jekk jiġi amministrat f’pajjiż terz, għandu jkun ingħata approvazzjoni jew liċenzja mill-awtorità kompetenti u għandu jissodisfa mill-inqas ir-rekwiżiti stipulati fil-parti relevanti tal-Kapitolu dwar l-idrofobija fil-Manwal tat-Testijiet Dijanjostiċi u l-Vaċċini għall-Annimali Terrestri tal-Organizzazzjoni Dinjija għas-Saħħa tal-Annimali. 2. Tilqima kontra l-idrofobija għandha tissodisfa l-kundizzjonijiet li ġejjin: (a) il-vaċċin ġie amministrat minn veterinarju awtorizzat mill-awtorità kompetenti; (b) id-data tal-amministrazzjoni tkun indikata minn veterinarju awtorizzat mill-awtorità kompetenti fit-taqsima apposta tad-dokument tal-identifikazzjoni fil-format stipulat fl-Artikolu 22(1) jew l-Artikolu 26(1); (c) id-data tal-amministrazzjoni msemmija fil-punt (b) ma tkunx tiġi qabel id-data tal-microchipping jew tat-tatwaġġ indikata fit-taqsima apposta tad-dokument tal-identifikazzjoni fil-format stipulat fl-Artikolu 22(1) jew l-Artikolu 26(1); (d) il-perjodu tal-validità tat-tilqima tkun indikata mill-veterinarju awtorizzat fit-taqsima apposta tad-dokument tal-identifikazzjoni fil-format stipulat fl-Artikolu 22(1) jew l-Artikolu 26(1); Dan jibda mit-twaqqif tal-immunità protettiva, li ma għandux ikun inqas minn 21 jum mit-tlestija tal-protokoll tat-tilqim rikjest mill-manifattur għat-tilqima primarja, u jkompli sat-tmiem il-perjodu tal-immunità protettiva, kif preskritt fl-ispeċifikazzjoni teknika tal-awtorizzazzjoni għat-tqegħid fis-suq imsemmija fil-punt 1(b) jew tal-approvazzjoni jew il-liċenzja msemmija fil-punt 1(c) għall-vaċċin kontra l-idrofobija fl-Istat Membru jew il-pajjiż jew it-territorju terz fejn ikun ġie amministrat il-vaċċin; (e) tilqima mill-ġdid għandha titqies bħala tilqima primarja jekk ma tkunx ingħatat fil-perjodu tal-validità, imsemmi fil-punt (d), tat-tilqima preċedenti. ANNESS V Rekwiżiti tal-validità għat-test tat-titrazzjoni tal-antikorpi tal-idrofobija 1. It-teħid tal-kampjun tad-demm meħtieġ biex isir it-test tat-titrazzjoni tal-antikorpi tal-idrofobija għandu jsir minn veterinarju awtorizzat mill-awtorità kompetenti u dan għandu jiddokumentah fit-taqsima apposta tad-dokument tal-identifikazzjoni fil-format stipulat fl-Artikolu 22(1) jew l-Artikolu 26(1); 2. It-test tat-titrazzjoni tal-antikorpi tal-idrofobija għandu: (a) isir fuq kampjun meħud mill-inqas 30 jum wara d-data tat-tilqim u (i) mhux inqas minn tliet xhur qabel id-data ta': – il-moviment mhux kummerċjali minn pajjiż jew territorju terz li mhux elenkat fl-atti ta’ implimentazzjoni adottati skont l-Artikolu 13, jew – it-tranżitu minn dan il-pajjiż jew it-territorju terz, fejn il-kundizzjonijiet stipulati fl-Artikolu 12(b) ma jkunux sodisfatti; jew (ii) qabel mal-annimal domestiku joħroġ mill-Unjoni għal moviment jew tranżitu minn pajjiż jew territorju terz li mhux elenkat fl-atti ta’ implimentazzjoni adottati skont l-Artikolu 13; id-dokument tal-identifikazzjoni fil-format ipprovdut fl-Artikolu 22(1) għandu jikkonferma li sar test tat-titrazzjoni tal-antikorpi tal-idrofobija b’riżultat favorevoli qabel id-data tal-moviment; (b) ikejjel livell ta’ antikorpi newtralizzanti għall-vajrus tal-idrofobija fis-serum daqs jew ikbar minn 0,5 IU/ml u bl-użu ta’ metodu preskritt fil-parti relevanti tal-Kapitolu dwar l-idrofobija fil-Manwal tat-Testijiet Dijanjostiċi u l-Vaċċini għall-Annimali Terrestri tal-Organizzazzjoni Dinjija għas-Saħħa tal-Annimali; (c) isir f’laboratorju approvat skont l-Artikolu 3 tad-Deċiżjoni 2000/258/KE; (d) ma jiġġeddidx wara riżultat sodisfaċenti deskritt fil-punt (b) ta’ dan l-Anness, bil-kundizzjoni li l-annimal jerġa’ jiġi mlaqqam skont il-punt 2(e) tal-Anness IV. ANNESS VI Tabella tal-korrelazzjoni [imsemmija fl-Artikolu 45(2)] Ir-Regolament (KE) Nru 998/2003 || Dan ir-Regolament L-Artikolu 1 || L-Artikolu 1 L-ewwel paragrafu tal-Artikolu 2 || L-Artikolu 2(1) It-tieni paragrafu tal-Artikolu 2 || L-Artikolu 2(2)(a) It-tielet paragrafu tal-Artikolu 2 || Artikolu 2(2)(b) Il-punt (a) tal-Artikolu 3 || L-Artikolu 3(b) Il-punt (b) tal-Artikolu 3 || L-Artikolu 3(e) Il-punt (c) tal-Artikolu 3 || L-Artikolu 3(a) Il-frażi introduttorja tal-ewwel sottparagrafu tal-Artikolu 4(1) || --- Il-punti (a) u (b) tal-ewwel sottoparagrafu tal-Artikolu 4(1) || L-ewwel sottoparagrafu tal-Artikolu 16(1) It-tieni sottoparagrafu tal-Artikolu 4(1) || It-tieni sottoparagrafu tal-Artikolu 16(1) L-Artikolu 4(2) || Artikolu 21(1)(b) L-Artikolu 4(3) || --- L-Artikolu 4(4) || --- L-Artikolu 5(1)(a) || L-Artikolu 5(a) Il-frażi introduttorja tal-Artikolu 5(1)(b) || L-Artikolu 5(d) L-Artikolu 5(1)(b)(i) || L-Artikolu 5(b) L-Artikolu 5(1)(b)(ii) || L-Artikolu 5(c) It-tieni sottoparagrafu tal-Artikolu 5(1) || L-Artikolu 18 L-Artikolu 5(2) || L-Artikolu 6 L-Artikolu 6 || --- L-Artikolu 7 || L-Artikoli 9 u 14, l-Artikolu 30(1) u l-Artikolu 40 L-Artikolu 8(1)(a)(i) || L-Artikoli 10 u 12 L-Artikolu 8(1)(a)(ii) || --- L-Artikolu 8(1)(b)(i) || L-Artikolu 10 L-Artikolu 8(1)(b)(ii) || --- L-Artikolu 8(2) || L-Artikolu 10(e) u l-Artikolu 27 L-Artikolu 8(3)(a) || L-Artikolu 13(1) Artikolu 8(3)(b) || L-Artikolu 15 Artikolu 8(3)(c) || L-Artikolu 11 L-Artikolu 8(4) || L-Artikolu 26(1) L-Artikolu 9 || L-Artikolu 14 u l-Artikolu 33(1) L-Artikolu 10 || L-Artikolu 13(2) u (3) L-ewwel sentenza tal-Artikolu 11 || L-Artikolu 39(1) It-tieni sentenza tal-Artikolu 11 || L-Artikolu 36(3)(a) L-ewwel sottoparagrafu tal-Artikolu 12 || L-Artikolu 36(1) It-tieni sottoparagrafu tal-Artikolu 12 || L-Artikolu 36(4) L-Artikolu 13 || L-Artikolu 36(3) u l-Artikolu 39(1)(d) L-ewwel paragrafu tal-Artikolu 14 || L-Artikolu 35(2) u l-Artikolu 36(2) It-tieni paragrafu tal-Artikolu 14 || It-tieni sottoparagrafu tal-Artikolu 16(1) It-tielet paragrafu tal-Artikolu 14 || L-Artikolu 37(1) Ir-raba' paragrafu tal-Artikolu 14 || L-Artikolu 37(2) L-Artikolu 15 || Il-paragrafu 2(c) tal-Anness V L-Artikolu 16 || --- L-ewwel paragrafu tal-Artikolu 17 || --- It-tieni paragrafu tal-Artikolu 17 || L-Artikolu 22(1) L-ewwel paragrafu tal-Artikolu 18 || --- It-tieni paragrafu tal-Artikolu 18 || L-Artikolu 38 L-Artikolu 19 || L-Artikoli 13 u 40 u l-Artikolu 43(2) L-Artikolu 19a(1) u (2) || L-Artikolu 40(1) L-Artikolu 19a(3) || --- L-Artikolu 19b(1) || L-Artikolu 41(1) u (2) L-Artikolu 19b(2) || L-Artikolu 41(4) L-Artikolu 19b(3) || --- L-Artikolu 19c(1) u (3) || L-Artikolu 41(3) L-Artikolu 19c(2) || --- L-Artikolu 19d(1) u l-Artikolu 19d(2) || L-Artikolu 41(5) L-Artikolu 19d(3) || --- L-Artikoli 20 sa 23 || --- L-Artikolu 24(1), (2) u (3) || L-Artikolu 43(1), (2) u (3) L-Artikolu 24(4) u (5) || --- L-Artikolu 25 || L-Artikolu 47 L-Anness I || L-Anness I L-Anness Ia || L-Anness III L-Anness Ib || L-Anness IV Il-Parti A u t-Taqsima 1 tal-Parti B tal-Anness II || L-Anness II It-Taqsima 2 tal-Parti B tal-Anness II || [L-Artikolu 13(1)] Il-Parti C tal-Anness II || [L-Artikolu 13(2)] --- || L-Artikolu 3(c), (d), (f) u (g) --- || L-Artikolu 4 --- || L-Artikolu 7 --- || L-Artikolu 8 --- || L-Artikolu 16(2) --- || L-Artikolu 17 --- || L-Artikolu 19 --- || L-Artikolu 20 --- || L-Artikolu 21(1)(a) u (c) sa (f) u l-Artikolu 21(2) --- || L-Artikolu 22(2) --- || L-Artikolu 23 --- || L-Artikolu 24 --- || L-Artikolu 25(1)(a) u (c) sa (f) u l-Artikolu 25(2) --- || L-Artikolu 26(2) --- || L-Artikolu 27 --- || L-Artikolu 28 --- || L-Artikolu 29 --- || L-Artikolu 24 --- || L-Artikolu 25 --- || L-Artikolu 26 --- || L-Artikolu 27 --- || L-Artikolu 28 --- || L-Artikolu 29 --- || L-Artikolu 30(2) --- || L-Artikolu 31 --- || L-Artikolu 32 --- || L-Artikolu 33(2) --- || L-Artikolu 34 --- || L-Artikolu 35 --- || L-Artikolu 39(1)(a), (b), (c), u (e) u l-Artikolu 39(2) --- || L-Artikolu 42 --- || L-Artikolu 44 --- || L-Artikolu 45 --- || L-Artikolu 46 --- || L-Anness V --- || L-Anness VI [1] ĠU L 146, 13.6.2003, p. 1. [2] ĠU L 87, 31.3.2009, p. 109. [3] ĠU L 132, 29.5.2010, p. 3. [4] ĠU L 268, 14.9.1992, p. 54. [5] ĠU C […], […], p. […]. [6] ĠU C […], […], p. […]. [7] ĠU L 146, 13.6.2003, p. 1. [8] ĠU L 132, 29.5.2010, p. 3. [9] ĠU L 268, 14.9.1992, p. 54. [10] ĠU L 328, 24.11.2006, p. 14. [11] ĠU L 343, 22.12.2009, p. 74. [12] ĠU L 61, 3.3.1997, p. 1. [13] ĠU L 68, 15.3.1973, p. 1. [14] ĠU L 311, 28.11.2001, p. 1. [15] ĠU L 136, 30.4.2004, p. 1. [16] ĠU L 79, 30.3.2000, p. 40. [17] ĠU L 224, 18.8.1990, p. 29. [18] ĠU L 268, 24.9.1991, p. 56. [19] ĠU L 165, 30.4.2004, p. 1. [20] ĠU L 55, 28.2.2011, p. 13. [21] ĠU L 312, 27.11.2003, p. 1. [22] ĠU L 343, 23.12.2011, p. 65.